ΟΛΥΜΠΙΑΚΟΣ: 27 Σεπ 2011\nΟι δύο προπονητές σήμερα Τρίτη (27/9) έδωσαν συνέντευξη Τύπου ενόψει του αυριανού αγώνα για τη δεύτερη αγωνιστική του Champions League.\nΤόσο ο προπονητής του Ολυμπιακού, Ερνέστο Βαλβέρδε, όσο και ο προπονητής της Άρσεναλ Αρσέν Βενγκέρ, τόνισαν πως καμία ομάδα δεν μπορεί να νικήσει εύκολα τον αντίπαλο, αναγνωρίζοντας τις δυσκολίες του αγώνα.\nΔείτε τις δηλώσεις των δύο προπονητών στα παρακάτω βίντεο:\nΓια την αναμέτρηση με την Άρσεναλ στο «Emirates» ο Ολυμπιακός ολοκλήρωσε χωρίς κανένα απρόοπτο την προετοιμασία του.\nΠριν από τη μάχη με τους «κανονιέρηδες» το μοναδικό ερωτηματικό άκουγε στο όνομα Άριελ Ιμπαγάσα, ωστόσο μετά την προπόνηση της Τρίτης εξαφανίστηκε κάθε ίχνος ανησυχίας για τον Αργεντινό άσο.\nΟ «Κάνιο» προπονήθηκε κανονικά αποδεικνύοντας ότι οι ενοχλήσεις που είχε νιώσει στην τελευταία προπόνηση επί ελληνικού εδάφους πριν την αναχώρηση δεν ήταν κάτι το σοβαρό και τέθηκε στη διάθεση του Ερνέστο Βαλβέρδε.\nΣτις 27 Σεπτεμβρίου του 1997 ο Ολυμπιακός, παίζοντας ωραίο ποδόσφαιρο, πέρασε θριαμβευτικά από το «Γεντί Κουλέ», με επική ανατροπή νικώντας 3-2 τον ΟΦΗ!\nΗ σημερινή ημερομηνία, είναι συνδεδεμένη χρονικά για τον Ολυμπιακό, με μία από τις σημαντικότερες εκτός έδρας νίκες πρωταθλήματος.\nΠριν από 14 ακριβώς χρόνια ο Θρύλος πέρασε θριαμβευτής με 3-2 από το «Γεντί Κουλέ» του ΟΦΗ, κάνοντας επική ανατροπή στο δεύτερο ημίχρονο. Μια ανατροπή από αυτές που καθιέρωσαν τους ερυθρόλευκους τα τελευταία 15 χρόνια στην κορυφή του πρωταθλήματος.\nΗ εκτός έδρας επιτυχία, σημειώθηκε στο πλαίσιο της τέταρτης αγωνιστικής και έθεσε τις βάσεις για να κατακτήσει ο Ολυμπιακός το δεύτερο συνεχόμενο τίτλο της νέας του αυτοκρατορίας.\nΟ ΟΦΗ είχε πρωταγωνιστή και σκόρερ τον Μίτιτς και προηγήθηκε δύο φορές στο σκορ (44', 61'), αλλά ο Ολυμπιακός, ο οποίος είχε ισοφαρίσει προσωρινά με εύστοχο πέναλτι του Γρηγόρη Γεωργάτου (45') με αντεπίθεση διαρκείας έφτασε στην επική ανατροπή και τον θρίαμβο με 3-2 χάρη σε τέρματα των Ίλια Ίβιτς (66') και Αλέξη Αλεξανδρή (86').\nΑπό την Π.Α.Ε. ΟΛΥΜΠΙΑΚΟΣ, ανακοινώνεται ότι συνεχίζεται η διάθεση εισιτηρίων, για τον αγώνα απέναντι στον Π.Α.Ο.Κ., που θα διεξαχθεί στο γήπεδο "Γ. ΚΑΡΑΪΣΚΑΚΗΣ" την Κυριακή 2/10/2011 και ώρα 20:30.\nΤα εισιτήρια του αγώνα θα διατίθενται από τα εκδοτήρια του γηπέδου "Γ. ΚΑΡΑΪΣΚΑΚΗΣ", που βρίσκονται έξω από τη Θύρα 17, καθημερινά με ώρες διάθεσης 10:00-18:00, έως την εξάντλησή τους.\nΟι τιμές των εισιτηρίων είναι οι ακόλουθες: 20 €, 25 €, 30 €, 35 €, 45 €, 55 € & 125 € (VIP)\nΣυνεχίζεται η διάθεση εισιτηρίων για τον αγώνα με την Ντόρτμουντ\nΕπίσης συνεχίζεται η διάθεση εισιτηρίων, που επεστράφησαν από χορηγούς και εμπλεκόμενους με τον αγώνα φορείς, για τον αγώνα απέναντι στην Ντόρτμουντ, που θα διεξαχθεί στο γήπεδο “Γ. ΚΑΡΑΙΣΚΑΚΗΣ” την Τετάρτη 19/10/2011 και ώρα 21:45.\nΟι εργασίες της σχολής προπονητών UEFA Α' (1η φάση) άρχισαν την Τρίτη (27/09) στον Πειραιά, η οποία θα διαρκέσει μέχρι τις 7 Οκτωβρίου, υπό την επίβλεψη του τεχνικού διευθυντή της ΕΠΟ, Αριστοτέλη Μπατάκη.\nΣυνολικά, συμμετέχουν 40 διπλωματούχοι προπονητές, μεταξύ των οποίων βρίσκονται και οι πρώην ποδοσφαιριστές Νικοπολίδης, Γιαννακόπουλος, Νταμπίζας, Γκούμας, Καλύκας, Σίμος και Τασιόπουλος.\nΟ πρόεδρος της ΕΠΣ Πειραιά, Στέλιος Μπρατσόλης, κήρυξε την έναρξη των εργασιών της σχολής ο οποίος ευχήθηκε κάθε επιτυχία σε όλους τους προπονητές, καθώς επίσης και στους διοργανωτές της σχολής.\nΣτους δρόμους του Μπάγκαλορ στην Ινδία όπου βρέθηκε ο Λιούις Χάμιλτον προσέφερε θέαμα σε πλήθος κόσμου, με τον Βρετανό να τονίζει πως ήταν εκπληκτική η ατμόσφαιρα.\nΟ Λιούις Χάμιλτον προτίμησε να μη χαλαρώσει και να πάει μια βόλτα μέχρι την Ινδία έπειτα από το Γκραν Πρι της Σιγκαπούρης, όπου θα διεξαχθεί το παρθενικό Γκραν Πρι στην ιστορία της Formula1 τον επόμενο μήνα. Ο Βρετανός μπροστά σε πλήθος κόσμου προσέφερε θέαμα οδηγώντας την MP4-23 στους δρόμους του Μπάγκαλορ.\nΟ πιλότος της McLaren έδειξε να το απολαμβάνει και στο λογαριασμό του στο twitter έγραψε πως ήταν μια απίστευτη ατμόσφαιρα και ότι ανυπομονεί να τρέξει εκεί στα τέλη του επόμενου μήνα…\n«Είμαι στο δρόμο για το αεροδρόμιο, έπειτα από μια απίστευτη μέρα στην Ινδία. Οδήγησα την MP4-23 του 2008 στους δρόμους του Μπάγκαλορ. Τεράστιο ευχαριστώ σε όλους τους οπαδούς, οι οποίοι ήρθαν να με δουν. Η ατμόσφαιρα ήταν απίστευτη, δεν μπορώ να περιμένω να επιστρέψω και να τρέξω εδώ τον επόμενο μήνα», έγραψε ο Χάμιλτον κατά την αναχώρησή του από την ασιατική χώρα.\nΣτον Κόμπε Μπράιαντ ο Βασίλης Σπανούλης έκανε δώρο μια φανέλα του Ολυμπιακού και μια τσάντα με αναμνηστικά των «ερυθρόλευκων»!\nΜια έκπληξη στον Αμερικάνο σταρ επεφύλαξαν η ΚΑΕ Ολυμπιακός και η εταιρεία που διοργάνωσε την έλευση του Κόμπε Μπράιαντ στην Ελλάδα.\nΟ Βασίλης Σπανούλης του έδωσε δώρο μια φανέλα του Ολυμπιακού που είχε γραμμένο το όνομα του Μπράιαντ και το νούμερο 24 στην πλάτη.\nΕπίσης, ο αρχηγός του Ολυμπιακού του έδωσε και μια τσάντα με αναμνηστικά των «ερυθρολεύκων», την οποία ο ηγέτης των Λος Άντζελες Λέικερς δεν αποχωρίστηκε για αρκετή ώρα.\nΣτην τελευταία προπόνηση επί Αγγλικού εδάφους, του Ολυμπιακού, φάνηκαν κάποια πράγματα όσον αφορά στις σκέψεις του Ερνέστο Βαλβέρδε για την 11άδα για τον αυριανό κρίσιμο αγώνα με την Άρσεναλ για την 2η αγωνιστική του Champions League.\nΣτο... κορόιδο που έγινε, στο ένα γκρουπ των 9 παικτών ήταν οι Μαρκάνο, Μέλμπεργκ, Μοντέστο, Ορμπάιθ, Ιμπαγάσα, Φουστέρ, Τζεμπούρ, Αμπντούν και Μιραλάς.\nΑυτοί οι 9 παίκτες, συν τον Κοστάντσο και έναν από τους Χολέμπας ή Αβραάμ Παπαδόπουλου, που ήταν σε άλλο γκρουπ, θα αποτελέσουν πιθανότατα την 11άδα του Θρύλου κόντρα στους "κανονιέρηδες".\nΣύμφωνα με αυτά που έδειξε, ο Βάσκος τεχνικός αναμένεται να παρατάξει τον Ολυμπιακό με τον Κοστάντσο κάτω από τα δοκάρια, ενώ η άμυνα αποτελεί ερωτηματικό ακόμη...\nΣε περίπτωση που προτιμηθεί ο Αβραάμ Παπαδόπουλος, τότε θα είναι με τον Μέλμπεργκ στο κέντρο της άμυνας, ενώ οι Μαρκάνο (αριστερά) και Μοντέστο (δεξιά) θα είναι στα άκρα.\nΑν προτιμηθεί ο Χολέμπας, τότε θα βρεθεί στο αριστερό άκρο και ο Μαρκάνο θα αποτελέσει τον παρτενέρ του Μέλμπεργκ στο κέντρο της άμυνας.\nΑπό εκεί και πέρα, στο κέντρο θα είναι οι Ορμπάιθ, Ιμπαγάσα και Φουστέρ, ενώ οι Τζεμπούρ (αριστερά), Αμπντούν (δεξιά) και Μιραλάς (κορυφή) θα είναι η τριάδα της επίθεσης.\nΤην Τετάρτη μπορεί ο Ολυμπιακός να αντιμετωπίζει την Άρσεναλ, ωστόσο οι «ερυθρόλευκοι» δεν μπορούν να αφήσουν ασχολίαστα όσα συμβαίνουν στον Παναθηναϊκό.\nΑπό διοικητικά στελέχη της ομάδας σχολιάστηκε το ενδιαφέρον του πρίγκιπα για την αγορά του πλειοψηφικού πακέτου των μετοχών της «πράσινης» ΠΑΕ.\nΣτο περιθώριο της συνέντευξης Τύπου των Ερνέστο Βαλβέρδε και Όλοφ Μέλμπεργκ, οι Έλληνες εκπρόσωποι του Τύπου ρώτησαν τους ανθρώπους του Ολυμπιακού για τις τελευταίες εξελίξεις στον Παναθηναϊκό.\nΗ απάντηση που πήραν ήταν η εξής:\n«Εμείς ασχολούμαστε μόνο με τον αγώνα της ομάδας μας και με τίποτα περισσότερο. Από εκεί και πέρα, όμως, θέλουμε ένα δυνατό Παναθηναϊκό και ένα δυνατό πρωτάθλημα».\nΣτην εκδήλωση που διοργάνωσε η NIKE στο ΟΑΚΑ η… προπονητική κόντρα του Βασίλη Σπανούλη με τον Κόμπε Μπράιαντ έληξε με νικητή τον δεύτερο μέσα σε αποθέωση. Περίπου 250 άτομα γέμισαν την διαμορφωμένη κερκίδα για χάρη του event και θαύμασαν από κοντά τους δύο σταρ.\nΈδωσαν το παρών ο Γενικός Γραμματέας της ΕΟΚ, Τάκης Τσαγκρώνης και ο Κώστας Μίσσας, ο Παναγιώτης Γιαννάκης, ενώ και ο Μπάμπης Καραμανλής είναι εκεί, προκειμένου να δει από κοντά τον Μπράιαντ. Επίσης στο ΟΑΚΑ, βρέθηκαν ο τζένεραλ μάνατζερ του Ολυμπιακού, Χρήστος Σταυρόπουλος, αλλά και ο διευθυντής μάρκετινγκ των "ερυθρολεύκων", Νίκος Λεπενιώτης.\nΣτο γήπεδο ο μεγάλος αστέρας των Λος Άντζελες Λέικερς έφτασε παρέα με τον αρχηγό του Ολυμπιακού και τέθηκαν αντιμέτωποι από τον πάγκο σε αγώνες «3 on 3».\nΑξίζει να σημειωθεί ότι κατά τη διάρκεια του αγώνα και ενώ η ομάδα του Σπανούλη βρισκόταν πίσω στο σκορ, ο Λαρισαίος γκαρντ ζήτησε τάιμ άουτ και τόνισε χαρακτηριστικά στους παίκτες του:\n"Μην αγχώνεστε, είναι απλά ο Κόμπε. Οφείλουμε να παίζουμε καλύτερα στο πικ εν ρολ, αλλά πρέπει οπωσδήποτε να κερδίσουμε".\nΤα πράγματα έδειχναν να... σοβαρεύουν επικίνδυνα, καθώς ο παρουσιαστής κατευθύνθηκε προς το μέρος του Κόμπε τη στιγμή που εκείνος μιλούσε στους παίκτες του, και εκείνος τον έδιωξε μακριά!\nΤη νίκη πήρε η ομάδα του Μπράιαντ με 22-19, ενώ αμέσως μετά τη λήξη του αγώνα, ο σταρ των Λέικερς δέχτηκε δώρο από τον Σπανούλη δύο τσάντες με προϊόντα από την ΚΑΕ Ολυμπιακός και μια φανέλα των "ερυθρολεύκων" με το όνομα του Κόμπε και το νούμερο 24.\nΣτο προπονητικό φιλικό με την ομάδα του Στρατού Ξηράς, ο Ολυμπιακός νίκησε με 2-1 (25-18, 25-19, 22-25), με τον πασαδόρο του Θρύλου Ντίμα Φιλίπποφ να αγωνίζεται και με τις δυο ομάδες, αφού όπως σας ενημερώσαμε και νωρίτερα υπηρετεί τη στρατιωτική του θητεία.\nΟ διεθνής άσος του Ολυμπιακού, ξεκίνησε τον αγώνα με τους Πειραιώτες ενώ στα άλλα δύο σετ έπαιξε με τον Στρατό Ξηράς, και τη θέση του στους ερυθρόλευκους πήρε ο Γιάννης Λιβαθηνός.\nΟ προπονητής του Θρύλου, Γιάννης Καλμαζίδης χρησιμοποίησε όλους τους παίκτες, εκτός από τους τραυματίες Σωτηρίου και Ιωάννου.\nΤο παρών στο γήπεδο έδωσε και ο νεοαποκτηθείς Βραζιλιάνος Πάουλο Πίντο.\nH προπόνηση των ερυθρόλευκων διεξάγεται αυτήν την ώρα στο γήπεδο της Άρσεναλ, παρουσία του προέδρου του Ολυμπιακού, Βαγγέλη Μαρινάκη, ο οποίος έδωσε το παρών στην τελευταία προπόνηση του Θρύλου πριν το μεγάλο ματς με την Άρσεναλ, για την 2η αγωνιστική του Champions League, μαζί με τον μέχρι πρότινος στενό του συνεργάτη, Σωκράτη Κομινάκη.\nΟ ισχυρός άνδρας των Πειραιωτών, μάλιστα, είχε συνομιλία με τους Κοβάσεβιτς, Μητρόπουλο και Δουρέκα. Ο Κοβάσεβιτς είχε τετ α τετ με τον Δουρέκα την ώρα που ο Ερνέστο Βαλβέρδε έδινε οδηγίες προς τους παίκτες του.\nΗ προπόνηση ξεκίνησε με τρέξιμο με τους ερυθρόλευκους να βρίσκονται στο βορειοδυτικό τμήμα του γηπέδου και τους Κοστάντσο και Μέγιερι να προπονούνται στο νοτιοανατολικό.\nΤο γήπεδο της Άρσεναλ είναι εκπληκτικό έχοντας γενικά εντυπωσιακούς χώρους.\nΗ ομάδα κανόε - καγιάκ από τους αγώνες που διοργάνωσε (24 και 25/9) ο Ν.Ο. Μεθάνων επέστρεψε με μετάλλια και διακρίσεις.\nΞεχώρισαν από τα νέα ταλέντα του Ολυμπιακού, η Ευα Καφούρου, η οποία κατέκτησε το δεύτερο χρυσό μετάλλιο σε ισάριθμους αγώνες που έχει συμμετάσχει έως τώρα και ο Δημήτρης Χατζής ο οποίος στην πρώτη του αγωνιστική εμφάνιση ανέβηκε στη δεύτερη θέση του βάθρου των νικητών.\nΧρυσό μετάλλιο κατέκτησαν επίσης, ο Πάρης Μαινεμένιος και το πλήρωμα Αλεξόπουλος/Παπαδάκης Μ. Ασημένια μετάλλια πήραν η Βάλια Κορμού (2) και το πλήρωμα Αλεξόπουλος/Παπαδάκης Μ. Εξαιρετική ήταν και η εμφάνιση του πληρώματος Αραπάκης Ρ./ Μαινεμένιος Ν. το οποίο τερμάτισε στη 4η θέση.\nΟ Έφορος του τμήματος Τάσος Βουγίδης δήλωσε:\n«Συγχαρητήρια στον Ν.Ο. Μεθάνων για την φιλοξενία του και για την άριστη διοργάνωση των αγώνων. Ήταν η τελευταία διοργάνωση για την αγωνιστική περίοδο που ολοκληρώθηκε με επιτυχίες. Ξεπεράσαμε τους στόχους μας και είμαστε πολύ ικανοποιημένοι από το επίπεδο των αθλητών μας.\nΠρέπει να ευχαριστήσω την προπονήτρια μας Ελενα Πάλλη η δουλειά της οποίας αντανακλάται από τη δίψα των αθλητών μας για προπονήσεις και φυσικά από τις διακρίσεις και τον κ. Μάνθο Ματθαίου που μέχρι την τελευταία στιγμή επιδιόρθωνε τις λέμβους μας ώστε να μπορούμε να συμμετάσχουμε στους αγώνες.\nΟι αθλητές μας θα ξεκουραστούν για δέκα περίπου ημέρες, θα υποβληθούν στις προγραμματισμένες ιατρικές εξετάσεις και τα εργομετρικά τεστ ώστε να ξεκινήσουμε τη νέα χρονιά έτοιμοι.\nΑξίζει να αναφέρω ότι λειτουργεί πλέον ένα εντελώς νέο τμήμα, αυτό της Ανάπτυξης για παιδιά ηλικίας από πέντε χρονών που είναι μια πρωτοβουλία της προπονήτριας μας και σήμερα έχουμε σε αυτές τις πολύ μικρές ηλικίες δέκα έξι παιδιά».\nΜΕΤΑΛΛΙΑ ΚΑΙ ΓΙΑ ΤΗΝ ΚΩΠΗΛΑΣΙΑ\nΣτους διασυλλογικούς αγώνες που διοργάνωσε στις 25 Σεπτεμβρίου ο Ν.Ο. Σαλαμίνας συμμετείχε η ομάδα κωπηλασίας. Η διοργάνωση ήταν για παιδιά που προέρχονται από τις Ακαδημίες και μετά από ένα χρόνο συστηματικής δουλειάς ο Ολυμπιακός κατέκτησε τα πρώτα του μετάλλια και συγκεκριμένα με τα πληρώματα Μαινεμενιος Π./ Παναγιωτόπουλος, Φ. Σπυρόπουλος και Δ. Μωραϊτης. Και τα τρία πληρώματα ανέβηκαν στο τρίτο σκαλοπάτι του βάθρου των νικητών.\nΌπως στο τμήμα κανόε – καγιάκ έτσι και στην κωπηλασία είναι χαρακτηριστικό ότι δημιουργήθηκε από την αρχή μία καινούργια ομάδα υπό τις οδηγίες της προπονήτριας Φλωρίτας Αλεξανδροπούλου με στόχο να βγουν από την Ακαδημία κωπηλασίας οι νέοι πρωταθλητές του Ολυμπιακού. Εγγραφές στο τμήμα πραγματοποιούνται όλο το χρόνο και μπορούν να εγγραφούν παιδιά από οκτώ έως δεκαέξι ετών.\nΟ παλαίμαχος παίκτης του Θρύλου Γιώτης Τσαλουχίδης εξέφρασε την πεποίθησή του ότι ο Ολυμπιακός έχει τις προδιαγραφές να πάρει ένα θετικό αποτέλεσμα στο «Εμιρέιτς» κόντρα στην Άρσεναλ, που θα του επιτρέψει α διατηρήσει ζωντανές τις ελπίδες πρόκρισης για τους «16» του Τσάμπιονς Λιγκ.\nΟ παλαίμαχος άσος του Ολυμπιακού σε συνέντευξη που παραχώρησε στον ραδιοφωνικό σταθμό «Novasport FM», επίσης, δεν παρέλειψε να σταθεί στην ποιότητα των «Κανονιέρηδων»…\nΗ αρχική τοποθέτηση του παλαίμαχου άσου του Θρύλου ήταν:\n«Πρέπει να είμαστε ρεαλιστές. Όταν μπαίνουν πολλά νέα πρόσωπα σε μία ομάδα, είναι δύσκολο να βρει ρυθμό χωρίς αγώνες. Και σκεφτείτε ότι ακόμη δεν έχουν τελειώσει οι μεταγραφές. Κόντρα στη Μαρσέιγ έπαιξε ρόλο η έλλειψη ρυθμού. Δεν πρέπει πάντως να καταδικάζουμε κανέναν από ένα αρνητικό αποτέλεσμα. Όσοι παίκτες έχουν έρθει είναι ποιοτικοί. Η ομαδική βελτίωση θα έρθει με τα παιχνίδια. Υπάρχει ποιότητα και βάθος στον πάγκο, κάτι σημαντικό για να κάνεις καλή πορεία στην Ευρώπη».\nΓια να προσθέσει αναφερόμενος στην ποιότητα και την δυναμική της ομάδας του Αρσέν Βενγκέρ:\n«Από την άλλη πλευρά βέβαια, η Άρσεναλ διαθέτει εξαιρετική ομάδα και όποιοι και να παίζουν, η αγωνιστική συμπεριφορά παραμένει ίδια. Τόσα χρόνια έχει τον ίδιο προπονητή, ο οποίος γνωρίζει πολύ καλά τη δουλειά του. Παρότι έχει δώσει αρκετούς παίκτες, η ομάδα διατηρείται σε υψηλό επίπεδο. Ο Ολυμπιακός θα είναι ένας δύσκολος αντίπαλος για την Άρσεναλ και πιστεύω ότι έχει τη δυνατότητα να πάρει αποτέλεσμα».\nΟ Βραζιλιάνος άσος του Ολυμπιακού, Πάολο Ανσιέτα Πίντο, είχε την πρώτη του γνωριμία με τους νέους του συμπαίκτες και το προπονητικό τιμ δηλώνοντας πολύ χαρούμενος για την μεταγραφή του στους Πειραιώτες.\nΠαρά την κούραση από το υπερατλαντικό ταξίδι και την άφιξη στη χώρα μας τις πρώτες πρωινές ώρες της Τρίτης ο Βραζιλιάνος, πήγε το απόγευμα στο Ρέντη και γνωρίστηκε από κοντά με τα μέλη της νέας του ομάδας. Εκτός αυτού, συμμετείχε και στο ζέσταμα των «ερυθρολεύκων» πριν από το προπονητικό παιχνίδι με την ομάδα βόλεϊ του Στρατού Ξηράς και στη συνέχεια ακολούθησε ατομικό πρόγραμμα υπό την επίβλεψη του γυμναστή της ομάδας, Κυριάκου Μουτεσίδη.\nΑρχικά ο Πίντο στην επίσημη ιστοσελίδα του συλλόγου τόνισε:\n«Είμαι πολύ χαρούμενος που βρίσκομαι στην Ελλάδα και γνώρισα επιτέλους τους προπονητές μου και τους συμπαίκτες μου».\n«Ο Ολυμπιακός είναι πολυαθλητικός σύλλογος και έχω διαβάσει πολλά για την ιστορία του. Εξάλλου στην ποδοσφαιρική ομάδα μας (χρησιμοποιεί πρώτο πληθυντικό!) έχουν παίξει σπουδαίοι συμπατριώτες μου και τα τελευταία χρόνια έχουν περάσει Βραζιλιάνοι αθλητές και από την ομάδα βόλεϊ, όπως ο Καλντέιρα και ο Φελίπε Φοντέλες».\nΟ Βραζιλιάνος πάντως δεν παρέλειψε να αναφερθεί και στον κόσμο του Ολυμπιακού, λέγοντας χαρακτηριστικά:\n«Έχω παρακολουθήσει στο διαδίκτυο στιγμιότυπα από αγώνες των ομάδων του συλλόγου. Είναι εκπληκτική η ατμόσφαιρα που δημιουργούν οι φίλαθλοί μας. Ανυπομονώ να τους δω να γεμίζουν το κλειστό και να φωνάζουν για την ομάδα».\nΤέλος, σχετικά με την μεγάλη του αποχή από τις προπονήσεις και το χρόνο που χρειάζεται για να βρει τη φόρμα του, κατέληξε:\n«Αυτή τη στιγμή δεν είμαι έτοιμος να αγωνιστώ. Θα καταβάλω όμως κάθε δυνατή προσπάθεια στις καθημερινές προπονήσεις ώστε να πλησιάσω τα υπόλοιπα παιδιά. Δεν έχω καθόλου χρόνο για χάσιμο και για αυτό το λόγο ζήτησα να προπονηθώ και σήμερα».\nΟ Ισπανός τεχνικός του Ολυμπιακού στην συνέντευξη Τύπου της Τρίτης (27/9) ενόψει του αυριανού αγώνα για τη δεύτερη αγωνιστική του Champions League, τόνισε πως η Άρσεναλ σίγουρα δεν είναι μια εύκολη ομάδα, αλλά ο Ολυμπιακός θα προσπαθήσει να πάρει ένα θετικό αποτέλεσμα.\nΑρχικά ο προπονητής του Ολυμπιακού δήλωσε:\n«Είναι δύσκολο το παιχνίδι. Ο ρυθμός δεν θα έχει σχέση με του ελληνικού πρωταθλήματος. Είναι πιο γρήγορος ο ρυθμός στο Champions League. Η Άρσεναλ έχει πολλούς καλούς παίκτες, που μπορούν να κάνουν συνδυασμούς».\n«Έχουμε βρει ρυθμό, αλλά αυτό δεν σημαίνει ότι θα είναι εύκολο παιχνίδι. Έχουμε έρθει εδώ για να προσπαθήσουμε να πάρουμε ένα θετικό αποτέλεσμα. Αναγνωρίζουμε το επίπεδο του αντιπάλου, είναι φαβορί, έχουμε έρθει να κάνουμε καλή εντύπωση και να πάρουμε ένα θετικό αποτέλεσμα».\nΓια τραυματισμούς της Άρσεναλ:\n«Ξέρουμε ότι θα λείπουν κάποιοι βασικοί, όμως ήρθαμε να αντιμετωπίσουμε την Άρσεναλ σαν σύνολο και όχι σαν μονάδες».\nΓια το μήνυμα στον κόσμο του Ολυμπιακού:\n«Να απολαύσουν το παιχνίδι και εμείς θα προσπαθήσουμε να τους κάνουμε υπερήφανους».\nΑν το ματς είναι τελικός για τον Ολυμπιακό:\n«Δεν είναι τελικός. Είναι ένα πολύ σημαντικό ματς για τη συνέχεια. Κάθε παιχνίδι είναι τελικός, όπως και την Κυριακή με τον ΠΑΟΚ. Αύριο θα είναι ακόμη ένα δύσκολο παιχνίδι».\nΑν αλλάξει τη φιλοσοφία του:\n«Το ποδόσφαιρο είναι πιο απλό από ότι νομίζουμε. Κάθε ομάδα έχει το δικό της στιλ. Θα προσπαθήσουμε να προσαρμοστούμε στο παιχνίδι, αλλά θα παίξουμε με το δικό μας στιλ».\nMε την ομάδα του στρατού ξηράς, δίνει φιλικό παιχνίδι την Τρίτη στο κλειστό του Ρέντη η ομάδα βόλεϊ του Ολυμπιακού (18:30).\nΣτο γήπεδο αναμένεται να είναι και ο Βραζιλιάνος ακραίος Πάουλο Ανκιέτα Πίντο Βελόσο, που έφτασε τα ξημερώματα της Τρίτης στην Αθήνα αλλά δεν θα αγωνιστεί.\nΣτα πλαίσια της αναμέτρησης, αίσθηση θα κάνει η εμφάνιση του Ντίμα Φιλίποφ με τα χρώματα της ομάδας του στρατού, αφού αυτή την περίοδο υπηρετεί τη θητεία του.\nΟ 20χρονος πασαδόρος θα παίξει για πρώτη φορά εναντίον του Ολυμπιακού!\nΜια μέρα πριν το παιχνίδι του Ολυμπιακού με την Άρσεναλ για τη 2η αγωνιστική του Champions League, στην συνέντευξη τύπου Όλοφ Μέλμπεργκ, τόνισε ότι ο αγώνας με την Μαρσέιγ ανήκει στο παρελθόν και ότι αύριο ο Ολυμπιακός θα κάνει ένα νέο ξεκίνημα…\nΑρχικά ο Όλοφ Μέλμπεργκ τόνισε:\n«Νομίζω ότι μας βοήθησε το γεγονός ότι έχουμε παίξει 1-2 αγώνες από το παιχνίδι με τη Μαρσέιγ. Δεν είμαστε στην καλύτερη κατάσταση. Ελπίζω ότι έχουμε βελτιωθεί από τότε. Πρέπει να παίξουμε πιο σκληρά από ότι με τη Μαρσέιγ».\nΓια τον Φαν Πέρσι:\n«Έχω παίξει με τον Φαν Πέρσι. Είναι ένας πολύ καλός παίκτης, όπως και έχει άλλους καλούς. Πρέπει να επικεντρωθούμε στο δικό μας παιχνίδι. Έχει καλούς παίκτες αυτή η ομάδα. Αισθάνομαι πολύ καλά. Υπήρξε μεγάλη διακοπή στο πρωτάθλημα, τελειώσαμε νωρίς πέρυσι. Είχα κάποιους τραυματισμούς, είμαι εντάξει τώρα».\nΓια προβλήματα της Άρσεναλ στην άμυνα:\n«Είναι ερώτηση για τον προπονητή. Αύριο θα πούμε περισσότερα πράγματα για την Άρσεναλ. Άκουσα ότι έχει κάποια προβλήματα στην Άρσεναλ. Δεν είχαν το καλύτερο ξεκίνημα στο πρωτάθλημα, αλλά είναι δύσκολο ματς».\nΓια άγχος μετά τη Μαρσέιγ:\n«Πρέπει να ξεχάσουμε τη Μαρσέιγ και να κάνουμε νέο ξεκίνημα αύριο. Δεν είμαστε στην καλύτερη κατάσταση. Ελπίζω ότι έχουμε βελτιωθεί από την προηγούμενη φορά και θα προσπαθήσουμε να πάρουμε κάτι από αυτό το ματς. Θα είναι δύσκολο. Το ματς με τη Μαρσέιγ ανήκει στο παρελθόν. Θα είναι ανοικτός ο όμιλος, αν πάρουμε ένα θετικό αποτέλεσμα».\nΑπό προχθές, όπως σας έχουμε ήδη ενημερώσει, βρίσκεται στο Λονδίνο ο πρόεδρος του Ολυμπιακού, Βαγγέλης Μαρινάκης, και θα βρίσκεται για ακόμα μία εκτός έδρας αποστολή στο πλευρό του Θρύλου.\nΟ ισχυρός άνδρας του Ολυμπιακού, με την ευκαιρία της παρουσίας του στο Λονδίνο και το επίσημο δείπνο που θα παρατεθεί στους Πειραιώτες από την Άρσεναλ, θα δώσει το παρών, μαζί με τον διευθύνοντα σύμβουλο Γιάννη Βρέντζο.\nΑπό την πλευρά των «Κανονιέρηδων» στο δείπνο θα παραβρεθούν ο πρόεδρος Πίτερ Χίλ - Γουντ και ο εκτελεστικός διευθυντής Ιβάν Γκαζίδης.\nΤην καταξίωση έφερε η περσινή χρονιά και η βράβευσή τους στη Θεσσαλονίκη ήταν η δικαίωση για τον Ντίμα Φιλίποφ και τον Γιώργο Πετρέα.\nΟ 20χρονος πασαδόρος του Ολυμπιακού, με τα βραβεία του καλύτερου πασαδόρου και του κορυφαίου νέου και ο 25χρονος κορυφαίος κεντρικός μίλησαν στο gavros.gr για τους επόμενους στόχους τους, ως συμπαίκτες πλέον.\nΕμφάνιση γκεστ σταρ και για τον τιμ μάνατζερ των «ερυθρολεύκων», Βασίλη Καλλιμάνη με τα βραβεία του Δημήτρη Τζούριτς και του Ρολάντο Ντεσπέιν.\nΟ Αρσέν Βενγκέρ σύμφωνα με αγγλικά δημοσιεύματα εξετάζει τη περίπτωση του Μάικλ Όουεν.\nΌπως αναφέρει η αγγλική εφημερίδα «Sun», ο Αλσατός τεχνικός επιθυμεί να κάνει «κανονιέρη» τον Μάικλ Όουεν, έστω και αν το πρόβλημα εστιάζεται στην αμυντική γραμμή της Άρσεναλ.\nΟ έμπειρος τεχνικός μάλιστα, έχει ήδη εισηγηθεί στη διοίκηση του συλλόγου την απόκτηση του Άγγλου επιθετικού και στη μεταγραφική περίοδο του Ιανουαρίου, η Άρσεναλ θα καταθέσει επίσημη πρόταση ύψους 8 εκατομμυρίων ευρώ στη Μάντσεστερ Γιουνάιτεντ.\nΜέχρι το τέλος Οκτωβρίου αναμένεται να έχει ψηφιστεί στη Βουλή το νομοσχέδιο του Υπουργείου Πολιτισμού και Τουρισμού για τη βία, το ντόπινγκ και τους "στημένους αγώνες", όπου και επενδύονται πολλές ελπίδες για την δραστική αντιμετώπιση σημαντικών προβλημάτων όχι μόνο του ποδοσφαίρου, αλλά του ελληνικού αθλητισμού γενικότερα.\nΗ Νομοπαρασκευαστική Επιτροπή ολοκλήρωσε το έργο της, σχετικά με το συγκεκριμένο νομοσχέδιο, το οποίο πρόκειται να συζητηθεί μέσα στις επόμενες ημέρες στην Επιτροπή Μορφωτικών Υποθέσεωντης Βουλής.\nΤέσσερις ημέρες αργότερα επέστρεψε ο Όλοφ Μέλμπεργκ στην αποστολή της εθνικής Σουηδίας για τα ματς με την Φινλανδία στις 7 Οκτωβρίου και την Ολλανδία.\nΜαζί με τον Ζλάταν Ιμπαχίμοβιτς ο Σουηδός «βράχος» του Θρύλου ξεχωρίζουν από την 22άδα που ανακοίνωσε ο ομοσπονδιακός των Σκανδιναβών, Ερικ Χάμρεν εν όψει των δύο πολύ κρίσιμων αναμετρήσεων για τα προκριματικά του Euro 2012.\nΟ Σούλης Παπαδόπουλος εξέφρασε την άποψή του πως ο Ολυμπιακός μπορεί να φύγει με ένα θετικό αποτέλεσμα απέναντι στην Άρσεναλ το βράδυ της Τετάρτης (28/9).\nΑναλυτικά οι δηλώσει του… Τα πρώτα λόγια του Σούλη Παπαδόπουλου, αναφορικά με τις κρίσεις του Στιούαρτ Χιούστον ήταν:\n«Οι παίκτες του Ολυμπιακού πρέπει να τα μάθουν αυτά, να τους τα πούνε! Ο εγωισμός του Βαλβέρδε και ο εγωισμός των παικτών πρέπει να θιγεί με αυτά, μπορεί να βγει σε καλό αυτό που έκανε ο σκάουτερ της Άρσεναλ! Και δεν έχει πολύ δίκιο. Μην ξεχνάμε ότι άλλο το κίνητρο για τους παίκτες όταν παίζουν με τον Εργοτέλη και άλλο το Champions League».\nΌσον αφορά στην ήττα του Ολυμπιακού από την Μαρσέιγ στην πρεμιέρα του πρωταθλήματος, απάντησε:\n«Ήμουν μέσα στο Καραϊσκάκη και το είδα το ματς. Μια-δυο ευκαιρίες έκανε μόνο η Μαρσέιγ. Ο Ολυμπιακός δεν ήταν για να το χάσει αυτό το ματς. Δεν ήταν πολύ καλύτερη η Μαρσέιγ, δεν συμφωνώ με αυτά που είπε ο σκάουτερ. Απλώς ο Ολυμπιακός πιστεύω ότι έπρεπε να παίξει πιο έξυπνα… αφού ξέρεις ότι δεν είσαι έτοιμος ακόμα, αφού έχεις βασικούς σου παίκτες που έρχονται από τραυματισμό, όπως ο Τζεμπούρ και Ιμπαγάσα, αφού έχεις πολλούς καινούριους παίκτες, μπορούσε να παίξει πιο επιφυλακτικά. Όμως, ο Βαλβέρδε έχει ένα στιλ που δεν το αλλάζει».\nΕρωτηθείς αν ο Ολυμπιακός έχει ελπίδες να φύγει με ένα θετικό αποτέλεσμα από το «Emirates», ο έμπειρος τεχνικός, υποστήριξε:\n«Η Άρσεναλ έχασε σπουδαίους παίκτες, δεν είναι η Άρσεναλ που ήταν παλιότερα. Μη σας φανεί παράξενο αν πάρει καλό αποτέλεσμα ο Ολυμπιακός. Τι θέλει όμως; Καταρχάς, να παίξουν γρήγοροι παίκτες και όχι αργοί. Ο ρυθμός εκεί είναι πολύ γρήγορος, το αγγλικό πρωτάθλημα είναι δύο ταχύτητες πιο πάνω από το ελληνικό. Επίσης, θα πρέπει όλοι οι παίκτες του Ολυμπιακού να παίξουν καλή άμυνα πίσω από την μπάλα. Και να δίνονται βοήθειες ειδικά στις πτέρυγες, ειδικά στον Χολέμπας».\nΑναφορικά με την ομάδα που του έχει κάνει εντύπωση στο ελληνικό πρωτάθλημα, δήλωσε:\n«Για μένα αυτή τη στιγμή η ομάδα που κάνει τα πιο σωστά τρεξίματα στο ελληνικό πρωτάλημα είναι ο ΠΑΟΚ. Κρατάνε μικρές αποστάσεις μεταξύ τους, δεν θα δεις ποτέ τον σέντερ φορ από τον σέντερ μπακ να απέχουν περισσότερο από 40 μέτρα μεταξύ τους».\nΓια τον Λάζλο Μπόλονι, σχολίασε:\n«Πάρα πολύ καλός προπονητής. Πολύ σοβαρός και στις δηλώσεις του. Δεν άλλαξε το 4-2-3-1 που βρήκε στον ΠΑΟΚ, αλλά όλοι κάνουν άμυνα πίσω από την μπάλα. Παίξαμε και φιλικό με τον ΠΑΟΚ και τον είδα από κοντά. Ανεβάζει ψηλά τα μπακ του, είναι έξυπνος προπονητής και πειθαρχημένη η ομάδα του. Δεν κάνουν άσκοπα τρεξίματα και έχουν σφιχτές γραμμές».\nΠαράλληλα, ο Σούλης Παπαδόπουλος μίλησε και για τις πιθανότητες που έχει ο ΠΑΟΚ να κατακτήσει το πρωτάθλημα:\n«Καταρχάς για εμένα η ομάδα, που μπορεί να χτυπήσει πιο πολύ από κάθε άλλη φέτος τον Ολυμπιακό, είναι ο ΠΑΟΚ. Όμως πιστεύω ότι στο τέλος ο Ολυμπιακός θα επικρατήσει, διότι έχει μεγάλο ρόστερ και μεγάλο βάθος, αντίθετα με τον ΠΑΟΚ που πίσω από την εξαιρετική τριάδα του μπροστά δεν έχει άλλους αντάξιους παίκτες. Δεν ξέρω πόσο θα μπορέσει να αντέξει ο ΠΑΟΚ παίζοντας σε Ελλάδα και Ευρώπη. Ομοιογενής ομάδα, δουλεμένη ομάδα, με καλούς παίκτες, με τσαμπουκά, αλλά δεν έχει το ρόστερ του Ολυμπιακού».\nΓια το αν το πιο κρίσιμο ματς για τον Ολυμπιακό είναι κόντρα στην Άρσεναλ ή αυτό απέναντι στον ΠΑΟΚ για το ελληνικό πρωτάθλημα, ο Έλληνας προπονητής, τόνισε:\n«Ίσως το μεγάλο ματς της εβδομάδας είναι αυτό με τον ΠΑΟΚ! Αν κερδίσει τον ΠΑΟΚ ο Ολυμπιακός θα κάνει μεγάλο βήμα για το πρωτάθλημα. Ας είναι ακόμα αρχή. Διότι θα έχεις μια ομάδα που ενώ δεν έχει ξεκινήσει καλά, θα έχει 3 στα 3 και μάλιστα θα έχει κόψει τον αέρα στον ΠΑΟΚ. Ξέρουμε ότι ομάδες σαν τον Ολυμπιακό, σαν τη Μάντσεστερ, αν πάρουν από νωρίς κεφάλι στο πρωτάθλημα, δύσκολα το χάνουν μετά. Αντίθετα, αν ο ΠΑΟΚ δεν χάσει στο Καραϊσκάκη, θα πρέπει ακόμα περισσότερο τα πάνω του, θα το πιστέψει πάρα πολύ και θα κινητοποιηθεί όλη η Μακεδονία μιλώντας για τίτλο. Ζω και εργάζομαι στην Βόρεια Ελλάδα, στον Πιερικό, και τους ακούω να το πιστεύουν πολύ φέτος οι ΠΑΟΚτσήδες ότι μπορούν να το πάρουν. Πιστεύουν πολύ στον προπονητή αυτόν, πιστεύουν και στην ομοιογενή ομάδα τους, έχουν πολύ ενθουσιασμό».\nΟ παλαίμαχος ποδοσφαιριστής του Ολυμπιακού και προπονητής του ΟΦΗ Νίκος Αναστόπουλος μίλησε στο web radio του Ολυμπιακού «Red On Air» και αναφέρθηκε μεταξύ άλλων στην αυριανή αναμέτρηση του Θρύλου με την Άρσεναλ.\n- Για το πως βλέπει τον Ολυμπιακό μέχρι τώρα:\n«Ακόμα δεν μπορούμε να έχουμε ολοκληρωμένη άποψη διότι δεν έχει παιχνίδια στα πόδια. Υπάρχουν μόνο δύο επίσημα παιχνίδια στο πρωτάθλημα με την Ξάνθη και τον Εργοτέλη και το άλλο με τη Μαρσέιγ για το Τσάμπιονς Λιγκ. Το παιχνίδι της Τετάρτης με την Αρσεναλ θα είναι πολύ διαφορετικό».\n- Για πως θα πρέπει να παραταχθεί ο Ολυμπιακός για να αντιμετωπίσει την Αρσεναλ:\n«Η Αρσεναλ δεν είναι σίγουρα η ομάδα του παρελθόντος αλλά από εκεί και πέρα πως θα πρέπει να παίξει ο Ολυμπιακός είναι ο πιο κατάλληλος και πιο ενδεδειγμένος ο Ερνέστο Βαλβέρδε. Το παιχνίδι είναι σίγουρα δύσκολο αφού η Αρσεναλ έχει περισσότερη ροή, έχει συνεχόμενα παιχνίδια στα πόδια της και ο ρυθμός αποκτάται μέσα από αυτά. Αν μια ομάδα έχει ταχύτητα στο παιχνίδι της μπορεί να κάνει τη ζημιά».\n- Για το στυλ της άμυνας που ταιριάζει στον Ολυμπιακό:\n«Οι άμυνες είναι αυτές που δίνουν τίτλους. Δεν μπορείς όταν είσαι μια μεγάλη ομάδα όπως ο Ολυμπιακός να μην έχει οργάνωση στην άμυνα σου ή να αδιαφορείς γι αυτή και να σκέφτεσαι μόνο επιθετικά. Είναι ωραίο το επιθετικό ποδόσφαιρο, αρέσει στον κόσμο αλλά είναι και ανεύθυνο να το κάνεις, δηλαδή «όσα βάλουμε και όσα φάμε». Και επειδή το αυριανό παιχνίδι είναι πολύ κρίσιμο πρέπει να παίξεις κλειστή άμυνα αλλά και στο χώρο των χαφ πρέπει να παίξουν οι κατάλληλοι παίκτες για να κλείσουν τα αντίπαλα χαφ της Αρσεναλ, που είναι γρήγοροι και πολύ μαχητές, για να γίνονται αντεπιθέσεις».\n- Για τις πιθανότητες πρόκρισης που δίνει στον Ολυμπιακό:\n«Είναι νωρίς ακόμα για να προβλέψουμε οτιδήποτε. Δεν μπορούμε να προδικάσουμε τίποτα. Είναι όλα ανοικτά. Σε τέτοιου επιπέδου παιχνίδια δεν μπορείς να δώσεις πιθανότητες. Ο Ολυμπιακός μπορεί να έχασε το πρώτο ματς με τη Μαρσέιγ αλλά μπορεί να πάει στην έδρα της και να κερδίσει. Ή να κερδίσει στην έδρα της Ντόρτμουντ κι εκείνη με τη σειρά της να «κόψει» βαθμούς από την Αρσεναλ και τη Μαρσέιγ».\n- Για το πρόβλημα του Ολυμπιακού με την έλλειψη παιχνιδιών και την εικόνα του ελληνικού πρωταθλήματος:\n«Η απουσία επίσημων αγώνων είναι φανερή και ορατή. Δεν χρειάζεται να έχεις παίξει μπάλα για να το καταλάβεις. Οσο για το πρωτάθλημα, εγώ δεν είμαι δικαστής, για να δικάσω ούτε είμαι για να κάνω έρευνες. Οποιος έχει δεχθεί κατηγορίες, έχει το δικαίωμα να αποδείξει την αθωότητα του. Κανέναν δεν μπορούμε να κατηγορήσουμε. Ολα αυτά που γίνονται, κακώς γίνονται κατά την άποψη μου. Χίλιες φορές να μην άρχιζε το πρωτάθλημα και να μην είχαμε αυτή τη ζημιά στο πρωτάθλημα. Δεν δείχνουμε σοβαρότητα όταν ξεκινάει το πρωτάθλημα με 14 ομάδες και μετά ψάχνουμε τους άλλους δύο που μπορεί στο τέλος να μην τους βρούμε».\n- Για την παρουσία των δανεικών παικτών Σουμπίνιο και Κάται στον ΟΦΗ:\n«Είναι και οι δύο πολύ καλοί παίκτες. Ο Σουμπίνιο είναι πιο έτοιμος παίκτης αφού είναι περισσότερο καιρό στην Ελλάδα. Είναι αρκετά καλός και έχει αρκετά περιθώρια μέσα από τα συνεχή παιχνίδια για να βελτιωθεί γιατί ο ΟΦΗ είναι μια ομάδα με πρωταγωνιστικούς στόχους . Ο Κάται είναι νέο παιδί και είχε κάποια προβλήματα τραυματισμού. Σιγά-σιγά θα μπει κι αυτός στο πνεύμα. Το ταλέντο υπάρχει αλλά δεν φτάνει μόνο αυτό. Πρέπει να υπάρχει συνδυασμός με το μυαλό. Ειναι 100% ευθύνη δική τους».\n- Για τις σημαντικότερες στιγμές του με τη φανέλα του Ολυμπιακού:\n«Οι επιτυχίες ήταν πάρα πολλές. Δύο στιγμές πιστεύω ότι θα είναι πάντα στο μυαλό μου. Το 2-0 με τον Αγιαξ που μετέπειτα κατέκτησε το Κύπελλο Κυπελλούχων στην Αθήνα. Τότε στον Αγιαξ υπήρχαν παικταράδες! Το άλλο παιχνίδι ήταν το μπαράζ στον Βόλο που κατακτήσαμε το πρωτάθλημα μετά από δύσκολη διαδικασία. Είναι πολύ σημαντικά παιχνίδια και δύσκολα θα τα ξεχάσουμε».\n- Για το μήνυμα που στέλνει στον κόσμο του Ολυμπιακού:\n«Τα αισθήματα είναι αμοιβαία. Ο κόσμος του Ολυμπιακού θα πρέπει να συνεχίσει την αγάπη του προς την ομάδα, την αφοσίωση του τη λατρεία του. Πάντα πρέπει ναείναι εκεί και στα εύκολα και στα δύσκολα. Ο παίκτης τον έχει ανάγκη όταν δεν πάει καλά γιατί όταν παίζει καλά σου λέει μπράβο μέχρι και ο σκουπιδιάρης της γειτονιάς. Οταν δεν παίζει καλά, εκεί έχει ανάγκη την στήριξη ο παίκτης».\nΌπως αναμενόταν, την Παρασκευή, θα απολογηθούν για τα «στημένα» παιχνίδια, ο Αστέρας Τρίπολης, ο ΟΦΗ και ο ΠΑΣ Γιάννινα.\nΣτο πλαίσιο της δεύτερης αγωνιστικής των ομίλων του Τσάμπιονς Λιγκ ο Ολυμπιακός αύριο αντιμετωπίζει την Άρσεναλ στην Αγγλία. Οι πρωταθλητές ταξίδεψαν για το Λονδίνο γεμάτοι πίστη για μία πολύ καλή εμφάνιση και για ένα θετικό αποτέλεσμα.\nΟι Λονδρέζοι από τη μεριά τους αντιμετωπίζουν πολλά προβλήματα τραυματισμών και ο Αρσέν Βενγκέρ προβληματίζεται για το ποιούς παίκτες θα χρησιμοποιήσει στο παιχνίδι της Τετάρτης. Σε κάθε περίπτωση το σκάουτινγκ πριν από μία αναμέτρηση είναι το «Α» και το «Ω» για την κάθε ομάδα.\nΗ ιστοσελίδα λοιπόν, «mirrorfootball.co.uk» «τσέκαρε» τον Ολυμπιακό και παρουσίασε τα πλεονεκτήματα και τα μειονεκτήματα των «ερυθρόλευκων», όπως τα βλέπουν οι Άγγλοι.\nΟ πρόλογος του κειμένου είναι:\n«Ο Έλληνας γίγαντας Ολυμπιακός ελπίζει σε θετικό αποτέλεσμα στον αγώνα της Τετάρτης απέναντι στην Άρσεναλ στο «Έμιρεϊτς».\nΣτη συνέχεια ο συντάκτης κάνει μια αναφορά στις προηγούμενες μονομαχίες των δύο ομάδων το 2009, τότε που ο Θρύλος κέρδισε στο Φάληρο με 1-0 (Λεονάρντο ο σκόρερ) αλλά στο Λονδίνο ηττήθηκε με 2-0 (με το γκολ του Αρσάβιν να είναι από θέση οφσάιντ).\nΣχετικά με την τακτική που θα ακολουθήσει ο Ολυμπιακός:\n«Ο Βαλβέρδε θα παρατάξει την ομάδα του με το επιτυχημένο 4-2-3-1, το οποίο την περσινή σεζόν έδωσε το πρωτάθλημα στον Ολυμπιακό και τον οδήγησε μέχρι τους «8» του Κυπέλλου. Ο Μέλμπεργκ και ο Αβραάμ Παπαδόπουλος θα είναι το κεντρικό αμυντικό δίδυμο. Στα δεξιά θα είναι ο Βασίλης Τοροσίδης, για τον οποίο ενδιαφέρθηκε η Στόουκ και θα έχει να αντιμετωπίσει είτε τον Γουόλκοτ είτε τον Ζερβίνιο (αν είναι έτοιμοι). Από τα αριστερά θα είναι ο Χολέμπας, ο οποίος είναι από τους πιο εντυπωσιακούς παίκτες του Ολυμπιακού και είναι και σχετικά καινούργιος στην άμυνα. Στο κέντρο επικρατέστεροι είναι ο Ορμπάιθ και ο Ζαν Μακούν, ο οποίος αποκτήθηκε ως δανεικός από την Άστον Βίλα.\nΜία θέση στην οποία δείχνει να έχει πρόβλημα ο Ολυμπιακός είναι αυτή του αριστερού εξτρέμ, η οποία έμεινε κενή μετά την παραχώρηση του Άλμπερτ Ριέρα στη Γαλατάσαράι. Σε αυτή τη θέση θα αγωνιστεί ο Μιραλάς, το αστέρι της ομάδας, ενώ στην κορυφή θα βρίσκεται ο Τζιμπούρ. Στη δεξιά πλευρά ο Κίεραν Γκίμπς μπορεί να έχει προβλήματα με τον ενθουσιώδη Αλγερινό, Τζαμέλ Αμντούν, ενώ ο Νταβίντ Φουστέρ θα βρίσκεται πίσω από τον Τζιμπούρ.\nΠιθανή ενδεκάδα: Κοστάντσο, Τοροσίδης, Παπαδόπουλος, Μέλμπεργκ, Χολέμπας, Ορμπάιθ, Μακούν, Αμπντούν, Φουστέρ, Μιραλάς, Τζιμπούρ».\nΣτη συνέχεια γίνεται μια αναφορά στον Κέβιν Μιραλάς, τον οποίο ο συντάκτης χαρακτηρίζει ως το «αστέρι της ομάδας« και καταγράφονται τα στατιστικά του την περσινή σεζόν (14 γκολ σε 26 παιχνίδια) ενώ δεν περνάει απαρατήρητο το γεγονός οτι ο Θρύλος έχει παίξει μόλις τρείς επίσημους αγώνες, στους οποίους «φάνηκε να αντιμετωπίζει αμυντικά προβλήματα και αυτό θα πρέπει να εκμεταλλευτεί η Άρσεναλ».\nΤη μαρτυρική του κατάθεση στον 9ο τακτικό ανακριτή, Γιώργο Κασίμη, εντός της εβδομάδας, πιθανότατα την Πέμπτη, αναμένεται να δώσει ο πρόεδρος της ΕΠΟ Σοφοκλής Πιλάβιος, ο οποίος προτάθηκε, όπως και ο Νικόλας Πατέρας, ως μάρτυρας υπεράσπισης από τον Μάκη Ψωμιάδη, σύμφωνα με πληροφορίες του onsports.\nΥπενθυμίζεται ότι εκκρεμεί η έκδοση βουλεύματος από το Συμβούλιο Πλημμελειοδικών της Αθήνας το οποίο θα αποφαίνεται αν ο πρώην ισχυρός άνδρας του ποδοσφαίρου Μάκης Ψωμιάδης τελικά θα πάρει… το δρόμο της φυλακής ή θα αφεθεί ελεύθερος με περιοριστικούς όρους.\nΗ «Μarca» αναφέρθηκε με εγκωμιαστικά σχόλια για τους Ισπανούς που αγωνίζονται στον Ολυμπιακό, αφού στάθηκε στο πόσο σημαντικοί ήταν οι Φουστέρ, Μαρκάνο, Ορμπάιθ και Χαβίτο κόντρα στον Εργοτέλη.\nΗ ισπανική εφημερίδα ανέφερε πως:\n«Οι Ισπανοί που έχει στη «μηχανή» του ο Ολυμπιακός βοήθησαν την ομάδα τους να πάρει το «τρίποντο» κόντρα στον Εργοτέλη, ενώ ο τίτλος του άρθρου ήταν «Λάμπουν οι Ισπανοί στον Πειραιά».\nΟ Γιάννης Καλμαζίδης μετά την κλήρωση της Α1 βόλεϊ Ανδρών, τη Δευτέρα 26 Σεπτεμβρίου στη Θεσσαλονίκη εμφανίστηκε προβληματισμένος.\nΟ προπονητής των «ερυθρολεύκων» δεν ανησυχεί για το πρόγραμμα, αφού όπως τόνισε στο gavros.gr:\n«Δεν υπάρχει εύκολη δύσκολη κλήρωση, θα παίξουμε με όλους μέσα και έξω. Από το αποτέλεσμα θα δούμε αν ήταν όντως καλή»\nΟ 43χρονος τεχνικός ανησυχεί περισσότερο για τη μετάθεση της πρεμιέρας, από τις 8 Οκτωβρίου στις 15 του μήνα:\n«Είναι πρόβλημα για κάποιον που προγραμματίζει να ξεκινήσει την 1η Οκτωβρίου, μετά στις 8 και τώρα 15. Εγώ έχω προγραμματίσει την προετοιμασία αλλιώς. Δεν ξέρουμε καν πότε θα παίξουμε με τον Ηρακλή, Δεκέμβρη, ή πιο αργά και σε τι κατάσταση θα είμαστε…»\nΣτο προπoνητικό κέντρο της Aρσεναλ, το οποίο βρίσκεται σε βόρεια του Λονδίνου στο Χερτφορντσάιρ τα μέτρα ασφαλείας και η φιλοξενεία, είναι τα πρώτα που χαράζονται στο μυαλό του επισκέπτη.\nΚαι όπως πάντα, έτσι και σήμερα Τρίτη, παραμονή του αγώνα με τον Ολυμπιακό για το Τσάμπιονς Λιγκ, οι επισκέπτες στο συγκεκριμένο κέντρο είναι πολλοί και από όλο τον κόσμο. Η προπόνηση της Άρσεναλ ήταν ανοικτή για τα πρώτα 15 λεπτά, όπως προέβλεπε το πρόγραμμα, ώ στε να πάρουν εικόνα οι δημοσιογράφοι που είχαν βρεθεί στο Λονδίνο για να καλύψουν τις αναμετρήσεις της.\nΚανείς δεν επιτρέπεται να κινείται χωρίς συνοδό, σύμφωνα με πληροφορίες του theplayer, ακόμη και να κατευθυνθεί πως το γήπεδο, όχι μόνο μέσα στους κλειστούς χώρους του προπονητηρίου και την αίθουσα Τύπου.\nΟι παίκτες και τα μέλη του τεχνικού επιτελείου του Ολυμπιακού θα τεθούν ενώπιον των εκπροσώπων του Τύπου.\nΟι Πειραιώτες θα παραχωρήσουν συνέντευξη Τύπου στο ΣΕΦ αύριο το μεσημέρι (28/09, 12.45), με τους παίκτες να τίθενται στη συνέχεια στη διάθεση των δημοσιογράφων για μισή ώρα, στην καθιερωμένη πια ετήσια media day.\nΜάλιστα οι παίκτες και οι προπονητές του Ολυμπιακού, θα χρειαστεί να πάνε από νωρίς στο ΣΕΦ, καθώς από τις 09.00 μέχρι και την έναρξη της συνέντευξης Τύπου θα είναι στο γήπεδο για τη media day της Ευρωλίγκας, στο πλαίσιο της οποίας θα γίνει η επίσημη φωτογράφιση και βιντεοσκόπηση της ομάδας.\nΠολλά τα οικονομικά προβλήματα για την ΑΕΚ, αφού μετά την αίτηση πτώχευσης από τον Πανιώνιο η Ένωση βρίσκεται ένα βήμα πριν την έξωση από το ΟΑΚΑ λόγω ληξιπροθέσμων οφειλών που ανέρχονται σε 275.000 ευρώ από τα περσινά πλέι οφ και τα πρώτα παιχνίδια της νέας περιόδου!\nΟι συζητήσεις μεταξύ των δύο πλευρών για την εύρεση λύσης και την υπογραφή νέας σύμβασης έπεσαν στο κενό, σύμφωνα με την εφημερίδα τα «Νέα» και έτσι η πρώτη απέστειλε την Παρασκευή τελεσίγραφο στην ΑΕΚ. Συγκεκριμένα η διοίκηση του Σταδίου ζητάει από την ΠΑΕ να εξοφλήσει τις οφειλές της, που φτάνουν τα περίπου 275.000 ευρώ και στη συνέχεια να προχωρήσουν στην υπογραφή νέας συμφωνίας για τη χρήση του Ολυμπιακού Σταδίου από την ΑΕΚ.\nΧθες έληγε το τελεσίγραφο της διοίκησης του ΟΑΚΑ και πλέον από σήμερα (27/9) δεν αποκλείεται να δρομολογηθούν εξελίξεις. Μεταξύ των πιθανών σεναρίων είναι και η διακοπή της χρήσης του Σταδίου από την ΑΕΚ. Πριν από λίγους μήνες ο Δικέφαλος είχε συμφωνήσει με τη διοίκηση του ΟΑΚΑ να εκχωρήσει στην τελευταία τα προβλεπόμενα έσοδά της από τη συνεργασία της με τον ΟΠΑΠ για να τακτοποιηθεί το χρέος ύψους 585.000 ευρώ.\nΤον Νοέμβριο το ΟΑΚΑ έχει λαμβάνειν από τον ΟΠΑΠ 285.000 ευρώ. Για τα υπόλοιπα 300.000 ευρώ περιμένουν το αν και πότε η διοίκηση της ΑΕΚ θα υπογράψει τις νέες ρήτρες βίας που έχει θέσει ο Οργανισμός, ώστε να ενεργοποιηθεί η συμφωνία μεταξύ ΟΠΑΠ και ΠΑΕ για την τρέχουσα αγωνιστική περίοδο. Τον τελευταίο καιρό η ΑΕΚ ζητούσε εκπτώσεις στο κόστος χρήσης του ΟΑΚΑ, όμως, παρότι υπήρξε προφορική συμφωνία, αυτή δεν υλοποιήθηκε.\nΗ αποστολή του Ολυμπιακού αναχώρησε το πρωί για το Λονδίνο με πίστη για μία καλή εμφάνιση στο «Emirates» το βράδυ της Τετάρτης απέναντι στην Άρσεναλ.\nΟ Πάμπλο Ορμπάιθ, που διεκδικεί με αξιώσεις θέση βασικού στα πλάνα του Ερνέστο Βαλβέρδε, φάνηκε… αποφασισμένος και τόνισε:\n«Θέλουμε να δώσουμε τον καλύτερό μας εαυτό για να πάρουμε το καλύτερο αποτέλεσμα. Θα παλέψουμε για να έχουμε την καλύτερη δυνατή εικόνα στο γήπεδο».\nΑναφορικά με τη δική του καλή παρουσία στο σύντομο διάστημα που ανήκει στο ερυθρόλευκο ρόστερ, τόνισε:\n«Με έχουν βοηθήσει όλοι οι συμπαίκτες μου για να προσαρμοστώ. Είμαι σε καλή κατάσταση κι ελπίζω να συνεχίσω να βοηθάω τον Ολυμπιακό».\nΣε απολογία από την Πρωτοβάθμια Πειθαρχική Επιτροπή της Super League κλήθηκαν για την Πέμπτη (29/09, 13:00) τέσσερις ΠΑΕ, λόγω της συμπεριφοράς των οπαδών τους την 4η αγωνιστική.\nΣυγκεκριμένα, η Πρωτοβάθμια Πειθαρχική Επιτροπή της Super League κάλεσε σε απολογία τις εξής ΠΑΕ:\nΑ) ΠΑΕ Αστέρας Τρίπολης: Για τη συμπεριφορά των φιλάθλων της στον αγώνα ΠΑΕ Αστέρας Τρίπολης-ΠΑΕ Ατρόμητος Αθ.\nΒ) ΠΑΕ Ολυμπιακός: Για τη συμπεριφορά των φιλάθλων της στον αγώνα ΠΑΕ Εργοτέλης Δ.Ενωσις-ΠΑΕ Ολυμπιακός.\nΓ) ΠΑΕ Παναιτωλικός: Για υβριστικά συνθήματα των φιλάθλων της, καθώς επίσης και για τη συμπεριφορά των φιλάθλων της στον αγώνα ΠΑΕ Παναιτωλικός-ΠΑΕ ΠΑΣ Γιάννινα.\nΔ) ΠΑΕ ΠΑΟΚ: Για τη συμπεριφορά των φιλάθλων της στον αγώνα ΠΑΕ ΠΑΟΚ-ΠΑΕ ΑΕΚ.\nΌπως όλα δείχνουν η Λάρισα και ο Πανσερραϊκός θα είναι οι δύο ομάδες που θα κληθεί να αντιμετωπίσει ο Ολυμπιακός για τις δύο πρώτες αγωνιστικές που αναβλήθηκαν, σύμφωνα με την επιστολή της UEFΑ στην ΕΠΟ η οποία διευκρινίζει ότι σε περίπτωση αποβολής ομάδων, τη θέση τους παίρνουν σύλλογοι που ήταν στην κατηγορία.\nΗ πληροφορία ότι η Ευρωπαϊκή Ομοσπονδία έστειλε επιστολή στην ΕΠΟ, έσκασε σαν βόμβα στη Σούπερ Λίγκα, και συγκεκριμένα στον διευθυντή του τμήματος αδειοδότησης, Γιώργο Δημητρίου, αναφέροντας χαρακτηριστικά:\n«Εάν κάποια ομάδα δεν πάρει άδεια συμμετοχής, τότε παραμένουν οι ομάδες που ήταν πέρσι στην κατηγορία!». Η συγκεκριμένη επιστολή υπογράφεται από τον επικεφαλής του αντίστοιχου τμήματος της UEFΑ, Αντρέα Τραβέρσο, και ουσιαστικά δικαιώνει τη Λάρισα και τον Πανσερραϊκό που υποβιβάστηκαν από τη Σούπερ Λίγκα, αλλά από την πρώτη στιγμή υποστήριζαν ότι αυτό έπρεπε να συμβεί.\nΚαι η ΑΕΛ κατά την υπεράσπισή της στην εκδίκαση της υπόθεσης στις 3 Οκτωβρίου στο Διαιτητικό Δικαστήριο της ΕΠΟ, θα χρησιμοποιήσει αυτό το έγγραφο, όπου θα ζητήσει την παραμονή της στη Σούπερ Λίγκα, με το αιτιολογικό ότι Ολυμπιακός Βόλου και Καβάλα αποβλήθηκαν από το επαγγελματικό ποδόσφαιρο επειδή δεν πήραν άδεια συμμετοχής από την ΕΕΑ!\nΟι δύο ομάδες αν τελικά δικαιωθούν, τότε θα αποτελέσουν τους αντιπάλους του Ολυμπιακού για τις δύο πρώτες αγωνιστικές που αναβλήθηκαν, και το μόνο που θα απομένει είναι να δούμε ποια ομάδα θα είναι η «α» και ποια η «β», και να βρεθούν οι ημερομηνίες για τη διεξαγωγή των αναβλημένων αγώνων.\nΟ Αντώνης Νικοπολίδης έκανε μία συγκλονιστική εμφάνιση στο Εμιρεϊτς κόντρα στην Αρσεναλ πριν από δύο χρόνια και όχι άδικα ήταν το πρόσωπο του αγώνα, έχοντας κατεβάσει «ρολά» για 76 λεπτά και κρατώντας το «μηδέν» στην άμυνα.\nΔυστυχώς, όμως ο Ολυμπιακός δεν είχε καταφέρει να φύγει τότε με θετικό αποτέλεσμα, όμως ο πρώην πορτιέρο των Πειραιωτών μιλώντας στο Katimagiko.gr σχολιάζει μεταξύ άλλων τις πιθανότητες του Θρύλου στο αυριανό ματς, τα δυνατά και τα αδύνατα σημεία της Άρσεναλ, την ατμόσφαιρα στο «Εμιρέιτς», αλλά και τι πρέπει να περιμένουμε από τη φετινή ομάδα.\nΑναλυτικά η συνέντευξη του Αντώνη Νικοπολίδη στο Katimagiko.gr:\nΑντώνη, πριν από δύο χρόνια τέτοια εποχή είχες αγωνιστεί ως ποδοσφαιριστής του Ολυμπιακού στο «Εμιρέιτς» με αντίπαλο την Άρσεναλ. Τι κοινό έχει εκείνο το παιχνίδι με το τωρινό;\n«Νομίζω πως τα δύο ματς δεν έχουν και πολλά κοινά στοιχεία. Από εκείνες τις ομάδες του Ολυμπιακού και της Άρσεναλ απουσιάζουν πάρα πολλοί ποδοσφαιριστές, με αποτέλεσμα να είναι δύο διαφορετικά σύνολα. Τα κοινά τους στοιχεία είναι πάντως ότι πρόκειται για δύο καλές ομάδες, σε ένα ματς υψηλού επιπέδου, όπως είναι αυτά του Τσάμπιονς Λιγκ».\nΗ γνώμη σου για το παιχνίδι; Πιστεύεις ο Ολυμπιακός μπορεί να πάρει αποτέλεσμα στο Λονδίνο;\n«Και βέβαια μπορεί ο Ολυμπιακός. Για να γίνει όμως αυτό πρέπει όλοι να έχουν εξαιρετική απόδοση και τύχη. Η τύχη είναι κάτι που χρειάζεται σε αυτά τα ματς και επίσης πρέπει να εκμεταλλευτεί τις ευκαιρίες που θα του παρουσιαστούν. Αν συμβούν όλα αυτά, τότε μπορεί να φύγει με βαθμό ή βαθμούς».\nΤι πρέπει να προσέξει ο Ολυμπιακός κόντρα στην Άρσεναλ;\n«Το ρυθμό πάνω απ' όλα. Αυτό είναι το βασικό. Δεν πρέπει να αφήσει την Άρσεναλ να πάει το ματς στο δικό της ρυθμό, γιατί πιθανότατα ο Ολυμπιακός δεν θα μπορέσει να ακολουθήσει. Η Άρσεναλ έχει μία ποιοτική ομάδα, με τρομερό πάσινγκ γκέιμ στο παιχνίδι της και υψηλό τέμπο. Πρέπει ο Ολυμπιακός να αντισταθεί στο χώρο της μεσαίας γραμμής, κλέβοντας μπάλες, να κλείνει χώρους και με την ταχύτητα των Μιραλάς και Τζιμπούρ μπορεί να δημιουργήσει πρόβλημα στους Άγγλους».\nΜπορείς να μας δώσεις μία εικόνα από την ατμόσφαιρα που επικρατεί στο «Εμιρέιτς»;\n«Σίγουρα δεν έχει καμία σχέση με το Καραϊσκάκη. Το γήπεδο χωράει αρκετό κόσμο, όμως η ατμόσφαιρα είναι περισσότερο γιορτινή και χαρούμενη παρά “καυτή”. Θεωρώ πως είναι μία καθαρά ποδοσφαιρική ατμόσφαιρα, κάτι που δεν συναντάμε στα γήπεδα της Ελλάδας, δυστυχώς».\nΠου θεωρείς ότι υστερεί η Άρσεναλ και πρέπει να την «χτυπήσει» ο Ολυμπιακός;\n«Όπως είπα και πριν στο κέντρο. Πρέπει ο Ολυμπιακός να κλέψει μπάλες και να κλείσει όσο το δυνατόν καλύτερα τους χώρους. Αν τα κάνει αυτά πιστεύω πως θα βρει χώρους μπροστά, αφού η Άρσεναλ είναι ομάδα που βγαίνει μπροστά και αφήνει χώρους ανοιχτούς, τους οποίους οι Μιραλάς και Τζιμπούρ μπορούν να τους εκμεταλλευτούν στο ένας εναντίον ενός».\nΠοιους ποδοσφαιριστές ξεχωρίζεις από την Άρσεναλ και θεωρείς πως χρειάζονται περισσότερη προσοχή;\n«Νομίζω πως έχει ένα τελείως πειθαρχημένο και ομαδικό σύνολο που δεν στηρίζεται μόνο σε ένα-δύο παίκτες. Αυτό δεν σημαίνει όμως ότι δεν έχει καλούς παίκτες, το τονίζω. Σίγουρα όμως ο Φαν Πέρσι είναι αυτός που ξεχωρίζει, καθώς είναι ο εκτελεστής και βασικός “κρίκος” σε αυτό το σύνολο».\nΜετά την ήττα από την Μαρσέιγ στην πρεμιέρα, θεωρείς πως ο Ολυμπιακός βρίσκεται ακόμα στο «κυνήγι» της πρόκρισης ή οι ελπίδες ελαχιστοποιήθηκαν;\n«Όταν ξεκινάς με άσχημο αποτέλεσμα στην έδρα σου και έχοντας στον όμιλο τρεις ομάδες πολύ δυνατές από προηγμένα πρωταθλήματα, τότε σίγουρα αντιλαμβάνεσαι πως τα πράγματα δυσκολεύουν. Σε αυτή τη διοργάνωση πρέπει να εκμεταλλεύεσαι τον παράγοντα έδρα, αυτό είναι το “όπλο” σου. Παρόλα αυτά, οι ελπίδες του Ολυμπιακού δεν χάθηκαν και νομίζω πως καθοριστικό ρόλο στην υπόθεση πρόκριση θα παίξουν τα δύο... κολλητά παιχνίδια με αντίπαλο την Ντόρτμουντ».\nΜε την εμπειρία που διαθέτεις στο χώρο του ποδοσφαίρου και με δεδομένο πως γνωρίζεις καλά τον Ολυμπιακό, θεωρείς πως η φετινή ομάδα έχει περιθώρια βελτίωσης στο παιχνίδι της;\n«Φυσικά. Όπως είναι λογικό, η ομάδα θα βελτιώνεται συνεχώς παιχνίδι με το παιχνίδι, είναι δεδομένο αυτό. Μάλιστα, όσο πιο δύσκολα είναι τα ματς που δίνει, θα βρίσκει ρυθμό και θα παρουσιάζεται ακόμα καλύτερος. Πιστεύω πως το πρόγραμμα με τα συνεχόμενα ματς θα κάνει καλό στον Ολυμπιακό και θα τον βοηθήσει να βρει τον αγωνιστικό ρυθμό που του λείπει μέχρι τώρα».\nΟ Αρσέν Βενγκέρ ενόψει της αυριανής (28/9) «μάχης» με τον Ολυμπιακό για το Champions League έχει να αντιμετωπίσει πάρα πολλά προβλήματα.\nΟ Γάλλος τεχνικός ηγέτης των «κανονιέρηδων» δεν μπορεί να υπολογίζει στους Γουόλκοτ, Ζερβίνιο, Σκιλασί, Βερμάελεν, Τζουρού και Κοσιελνί. Έτσι, στο 4-3-3 ο Σέζνι θα είναι κάτω από τα δοκάρια. Ο Σανιά θα είναι στο δεξί άκρο της άμυνας και ο Γκιμπς στο αριστερό. Κεντρικό αμυντικό δίδυμο θα είναι οι Σονγκ και Μερτεσάκερ.\nΟι Φρίμπονγκ, Αρτέρα και Ράμσεϊ θα βρίσκονται στην μεσαία γραμμή, με τον Τσάμπερλεϊν στο δεξί άκρο της επίθεσης, τον Αρσάβιν στο αριστερό και ο Φαν Πέρσι θα είναι στην κορυφή της επίθεσης.\nΣύμφωνα με ισπανικά ΜΜΕ πρώτος στόχος του προέδρου της Αθλέτικ Μπιλμπάο είναι ο Ερνέστο Βαλβέρδε ενόψει της επόμενης σεζόν, αφού ο Μαρσέλο Μπιέλσα έχει κάνει κάκιστο ξεκίνημα με τους Βάσκους.\nΤο περασμένο καλοκαίρι έγινε γνωστός ο «έρωτας» του Γιόσου Ουρούτια για τον Ερνέστο Βαλβέρδε, όταν και ο ισχυρός άνδρας της Μπιλμπάο ήθελε πάση θυσία να προσλάβει ως προπονητή τον κόουτς του Θρύλου, ωστόσο τα πλάνα του χάλασαν, αφού ο Ισπανός ανανέωσε με τους Πειραιώτες.\nΌπως αποκαλύπτει η εφημερίδα «Deia», ο ισχυρός άνδρας της Μπιλμπάο εξετάζει ξανά το ενδεχόμενο κρούσης στον Βαλβέρδε με σκοπό να αναλάβει την τεχνική ηγεσία του συλλόγου το... επόμενο καλοκαίρι:\n«Ο Μαρσέλο Μπιέλσα δεν έχει δώσει αυτό που περίμεναν όλοι στη Μπιλμπάο, αφού η συγκομιδή του είναι 2 βαθμοί σε 5 ματς, αριθμός απογοητευτικός.\nΓια το λόγο αυτό, ο πρόεδρος της Μπιλμπάο, Γιόσου Ουρούτια δεν έχει σταματήσει να σκέφτεται το ενδεχόμενο να προσπαθήσει να πείσει τον Βαλβέρδε να εργαστεί και πάλι στην στην Αθλέτικ, αφού ακόμα πιστεύει ότι ο "Τσινγκούρι" είναι ο ιδανικός για να καθοδηγήσει και να οδηγήσει στις επιτυχίες τον σύλλογο».\nΟ Μάρκο Πάντελιτς σε δηλώσεις του πριν την αναχώρηση της αποστολής του Ολυμπιακού για την Αγγλία, όπου θα αντιμετωπίσει την Τετάρτη την Άρσεναλ σε ματς του Champions League, εμφανίστηκε αποφασιστικός.\nΟ Σέρβος επιθετικός του Θρύλου τόνισε ότι η ομάδα πάει στην Αγγλία όχι για να χάσει, αλλά για να παίξει με πάθος και δύναμη:\nΠολύ δύσκολα θα μπορέσει να αγωνιστεί στην αναμέτρηση με τον Ολυμπιακό ο Γάλλος αμυντικός όπως αναφέρουν τα αγγλικά Μέσα.\nΟ Αρσέν Βενγκέρ για την αναμέτρηση με τον Ολυμπιακό στο «Έμιρατς» αναμένεται να έχει ακόμα μία σοβαρή απουσία. Μετά την δεδομένη απουσία των Τζακ Γουίλσιρ και Θίο Γουόλκοτ, ήρθε και νέο πλήγμα με τον βασικό αμυντικό των «κανονιέρηδων», Λορέν Κοσιελνί να είναι εξαιρετικά αμφίβολος, μετά τον τραυματισμό του στην προπόνηση της Δευτέρας.\nΑν τελικά ο Κοσιελνί δεν αγωνιστεί ο Αρσέν Βενγκέρ θα αναγκαστεί να περάσει στην άμυνα τον Σονγκ, για να καλυφθεί η θέση του. Εκτός είναι και οι Γιοάν Τζουρού, ο οποίος τραυματίστηκε στο Λιγκ Καπ απέναντι στην Σριούσμπερι, ενώ και ο Σεμπάστιαν Σκιλασί δεν υπολογίζεται, καθώς μόλις επέστρεψε στις προπονήσεις.\nΈτσι με την επιστροφή του Σονγκ στην άμυνα, ο παρτενέρ του Μικέλ Αρτέτα στο κέντρο αναμένεται να είναι ένας εκ των Εμάνουελ Φρίμπονγκ ή Φρανσίς Κοκελέν οι οποίοι είναι σαφώς άπειροι από τέτοιου είδους αναμετρήσεις.\nΟ εκπρόσωπος του «Δικέφαλου του Βορρά» είχε έντονο διάλογο με τον υποδιοικητή των ΜΑΤ στη σύσκεψη για τα μέτρα ασφαλείας του ντέρμπι Ολυμπιακός – ΠΑΟΚ.\nΜεταξύ του υπεύθυνου ασφαλείας Σάκη Τονουσίδη και του υποδιοικητή των ΜΑΤ, με αφορμή όλα όσα συνέβησαν στην αναμέτρηση του Πανιωνίου με τον ΠΑΟΚ και τη στάση της Αστυνομίας να επιτεθεί αναίτια στους φίλους των φιλοξενούμενων, υπήρξε έντονος διάλογος. Κατά τη διάρκεια της σύσκεψης για τα μέτρα ασφαλείας της αναμέτρησης στο Καραϊσκάκη υπήρξαν εκατέρωθεν κατηγορίες για όσα συνέβησαν ση Νέα Σμύρνη και στα διόδια.\nΟι αστυνομικές Αρχές έριχναν τις ευθύνες στους φιλάθλους του ΠΑΟΚ, ενώ η Super League από την πλευρά της θα διατάξει πρόσθεση έρευνα για το πώς είναι δυνατό στο μόνο ματς με μετακίνηση οπαδών την 3η αγωνιστική να μην είχε δοθεί ο χαρακτηρισμός υψηλής επικινδυνότητας.\nΟ Μίκελ Αρτέρα εμφανίστηκε ανυπόμονος να κάνει το ντεμπούτο του στο Champions League με τη φανέλα της Άρσεναλ.\nΟ Ισπανός μέσος εκπροσώπησε τους παίκτες των Λονδρέζων στη συνέντευξη Τύπου ενόψει του αυριανού αγώνα.\nΑρχικά o μέσος τόνισε:\n«Είναι το πρώτο μου παιχνίδι στο Champions League και το περιμένω πώς και πώς. Για μας είναι μεγάλη ευκαιρία να ξεκινήσουμε με νίκη. Πιστεύω ότι μπορούμε να τα καταφέρουμε».\n«Είναι ωραίο συναίσθημα να παίζεις στην Άρσεναλ. Όπως είναι ωραίο να παίζεις μπροστά σε αυτό τον κόσμο και σε ένα εξαιρετικό γήπεδο».\nΣτο περιθώριο της κλήρωσης του Κυπέλλου ο γενικός διευθυντής του Ολυμπιακού, Χρήστος Σταυρόπουλος μίλησε για τους στόχους των «ερυθρολεύκων» δηλώνοντας ότι η επιδίωξη για πρωτάθλημα, Κύπελλο και παρουσία στο φάιναλ φορ της Ευρωλίγκας δεν αλλάζει.\nΟ Σταυρόπουλος δήλωσε πως:\n«Πάντα παραμονεύουν εκπλήξεις στο Κύπελλο και πάλι αναμένεται να συναντηθούμε μόνο στον τελικό με τον Παναθηναϊκό όπως τα τελευταία χρόνια».\nΓια την κλήρωση με τον Άρη είπε ότι:\n«Όλες είναι υπολογίσιμες ομάδες (σ.σ. ΠΑΟΚ, Μαρούσι, Καβάλα, Ηλυσιακός και Ικαρος). Στις 12 Οκτωβρίου είναι αρκετά νωρίς για εμάς για να δώσουμε το πρώτο ματς, καθώς είμαστε ακόμα στο στάδιο της προετοιμασίας. Θα προσπαθήσουμε να είμαστε όσο το δυνατόν πιο έτοιμοι. Πάμε για το παιχνίδι που θα κρίνει τον ένα από τους τρις τίτλους που έχουμε ως στόχο».\nΓια την μορφή διεξαγωγής του θεσμού:\n«Έχουμε χρόνο ακόμα μέχρι τον τελικό. Πέρσι είχαμε κάποιες ιδέες. Θα μπορούσαμε να έχουμε γεμάτο γήπεδο, αλλά πρέπει από τώρα να μιλήσουμε για τον φετινό τελικό και να κάνουμε ένα παιχνίδι που θα αρμόζει στο ελληνικό μπάσκετ», ενώ συμπλήρωσε πως «πάντα στο Κύπελλο υπάρχουν κίνδυνοι».\nΓια την νέα ομάδα του Ολυμπιακού τόνισε πως:\n«Η ομάδα θα είναι διαφορετική όχι λόγω μπάτζετ, αλλά αγωνιστικής φιλοσοφίας. Έχουμε νεαρά παιδιά, είναι άπειρα από το ελληνικό πρωτάθλημα, αλλά μπορούμε με τη δουλειά του προπονητικού τιμ να παίξουμε όμορφο μπάσκετ και να κατακτήσουμε τίτλους. Στόχος είναι πάντα το φάιναλ φορ της Ευρωλίγκας. Αυτό δεν αλλάζει. Θέλουμε πρωτάθλημα, Κύπελλο και παρουσία στο Φαιναλ Φορ της Ευρωλίγκας».\nΟ Αρσέν Βενγκέρ εμφανίστηκε αντίθετος με την κριτική του Στιούαρτ Χιούστον πως ο Ολυμπιακός θα είναι εύκολος αντίπαλος για την Άρσεναλ.\nΟ Γάλλος τεχνικός ηγέτης των «κανονιέρηδων» στην συνέντευξη Τύπου της Τρίτης (27/9) ενόψει του αυριανού αγώνα για τη δεύτερη αγωνιστική του Champions League, τόνισε πως καμία ομάδα δεν μπορεί να νικήσει εύκολα έναν αντίπαλο.\nΗ αρχική τοποθέτηση του Αλσατού προπονητή ήταν:\n«Στη ζωή είναι δύσκολα. Δεν μπορείς να νικήσεις εύκολα κανένα αντίπαλο. Σεβόμαστε τον Ολυμπιακό. Τον είδαμε στο παιχνίδι με την Μαρσέιγ και ήταν πολύ καλός».\n«Παίζουμε 14 χρόνια στο Champions League και αν δεν έχουμε μάθει πως δεν μπορείς να νικήσεις κανένα αντίπαλο εύκολα, τότε δεν έχουμε μάθει τίποτα από τη διοργάνωση».\nΌσον αφορά στην πρεμιέρα των «κανονιέρηδων» στο «Emirates» για το Champions League, απάντησε:\n«Η Άρσεναλ θέλει τις νίκες στην έδρα της για να πάρει την πρόκριση. Έτσι δεν έχουμε κανένα άλλο στόχο πέραν της νίκης».\nΤέλος, ο έμπειρος κόουτς, ο οποίος εμφανίστηκε ευδιάθετος, αναφέρθηκε στο θέμα των τηλεοπτικών δικαιωμάτων που απασχολεί την Premier League:\n«Το αγγλικό πρωτάθλημα δεν θα είχε γίνει τόσο μεγάλο αν δεν είχε τα τηλεοπτικά. Κάποτε εμείς στην Γαλλία είχαμε τη δυνατότητα να πάρουμε τους καλύτερους ποδοσφαιριστές. Είχαμε τον Γκλεν Χοντλ και τον Μαρκ Χέιτλι. Τώρα το αγγλικό πρωτάθλημα είναι το καλύτερο. Εγώ θέλω να παραμείνει το καλύτερο πρωτάθλημα και αν χρειαστεί να παίζουμε και πρωί για να το βλέπει και η Ασία, εγώ θα το κάνω. Χρειάζονται θυσίες και είμαι έτοιμος να τις κάνω».\nΜετά το τέλος της συνέντευξης Τύπου, ο Αρσέν Βενγκέρ είχε... στήσει «πηγαδάκι» με τους Άγγλους δημοσιογράφους.\nΘέμα με τη μετάφραση των δηλώσεων του Αλσατού τεχνικού δημιουργήθηκε κατά τη διάρκεια της συνέντευξης Τύπου, καθώς οι Έλληνες εκπρόσωποι των ΜΜΕ δεν είχαν την ευκαιρία να ακούσουν τη μετάφραση που γινόταν μέσω ακουστικών.\nΟ Ολυμπιακός και η Peugeot αποφάσισαν να επεκτείνουν για ακόμη ένα χρόνο την επιτυχημένη συνεργασίας τους.\nΌπως ανακοινώθηκε σήμερα (27/09) από την ΚΑΕ, οι Πειραιώτες θα εξακολουθούν να «τρέχουν» με τη γνωστή εταιρία αυτοκινήτων μέσω της γενικής αντιπροσωπείας της στην Ελλάδα, Lion Hellas A.E.\nΟ εμπορικός διευθυντής της ΚΑΕ, Νίκος Λεπενιώτης ανέφερε σχετικά:\n«Είμαστε πολύ ευχαριστημένοι για τη συνέχιση της συνεργασίας με μία από τις μεγαλύτερες εταιρείες αυτοκινήτων στον κόσμο. Η περυσινή χρονιά έδειξε ότι η σχέση αυτή μπορεί να αναπτυχθεί ακόμα περισσότερο και να δημιουργήσει προστιθέμενη αξία και για τα δύο μέρη. Με την ανανέωση της συνεργασίας με την Peugeot, επίσημο χορηγό του Ολυμπιακού, το χορηγικό πρόγραμμα της ΚΑΕ Ολυμπιακός διατηρεί άλλη μία ισχυρή χορηγία κι έναν αποτελεσματικό συνεργάτη με τον οποίο θα βαδίσουμε μαζί και κατά την φετινή απαιτητική αγωνιστική περίοδο».\nΑπό την πλευρά του, ο εμπορικός διευθυντής της Lion Hellas A.E., Μάριος Μπαρκής, τόνισε:\n«Για δεύτερη συνεχόμενη χρονιά η Lion Hellas A.E., γενική αντιπροσωπεία αυτοκινήτων Peugeot, και η ΚΑΕ Ολυμπιακός ενώνουν τις δυνάμεις τους. Μετά την ιδιαίτερα επιτυχημένη περσινή περίοδο, συνεχίζουν και το 2011-2012 την κοινή τους πορεία, με στόχο τις διακρίσεις, τόσο σε ελληνικό όσο και σε διεθνές επίπεδο. Η συνέχιση της χορηγικής σχέσης έρχεται σαν φυσικό επακόλουθο της άριστης συνεργασίας και αμοιβαίας εμπιστοσύνης που αναπτύχθηκαν κατά τη διάρκεια της περσινής αγωνιστικής περιόδου.\nΗ ΑΝΑΚΟΙΝΩΣΗ KAE ΟΛΥΜΠΙΑΚΟΣ:\n«H KAE Ολυμπιακός ανακοινώνει την ανανέωση της χορηγικής συνεργασίας με την εταιρεία αυτοκινήτων Peugeot και τη Lion Hellas A.E., γενική αντιπροσωπεία των αυτοκινήτων Peugeot, για δεύτερη συνεχή χρονιά».\nΤα μέλη του Συμβουλίου Πλημμελειοδικών της Αθήνας έδειξαν στον Μάκη Ψωμιάδη tο δρόμο των φυλακών Κορυδαλλού.\nΜε βούλευμα που εξέδωσε το αρμόδιο δικαστικό συμβούλιο ήρε τη διαφωνία που είχε ανακύψει μεταξύ της εισαγγελέως Αθηνάς Θεοδωροπούλου και του 9ου τακτικού ανακριτή Γιώργου Κασίμη, υπέρ της πρώτης.\nΓια την υπόθεση των στημένων η εισαγγελική λειτουργός είχε ταχθεί υπέρ της προφυλάκισης του Μάκη Ψωμιάδη, ενώ ο ανακριτής είχε την άποψη ότι πρέπει να αφεθεί ελεύθερος με την καταβολή χρηματικής εγγύησης ύψους 600.000 ευρώ και με τους περιοριστικούς όρους της απαγόρευσης εξόδου από τη χώρα και της υποχρεωτικής εμφάνισής του, δύο φορές ανά μήνα στο αστυνομικό τμήμα της περιοχής του.\nΟ Μάκης Ψωμιάδης πλέον, ο οποίος από την πρώτη στιγμή χαρακτήρισε τον εαυτό του πολιτικό κρατούμενο και φούσκες τις κατηγορίες, είναι ο τέταρτος στη σειρά κατηγορούμενος, που προφυλακίζεται για την υπόθεση των στημένων.\nΝα σημειώσουμε ότι είχαν προηγηθεί οι προφυλακίσεις των Αχιλλέα Μπέου, Γιώργου Τσακογιάννη και του μπουκ Βασίλη Καρακούλια.\nΣύμφωνα με πληροφορίες του onsports, στο σκεπτικό του βουλεύματος ο Μάκης Ψωμιάδης θεωρείται ύποπτος φυγής και διάπραξης νέων αδικημάτων.\n«Σε μία ιδιαίτερα δύσκολη οικονομική συγκυρία όχι μόνο για τον ΟΛΥΜΠΙΑΚΟ Σ.Φ.Π., αλλά και για τον ερασιτεχνικό αθλητισμό γενικότερα, υπάρχουν φίλαθλοι που συνδράμουν με διάφορους τρόπους και όχι μόνο με οικονομική ενίσχυση στην προσπάθεια να διατηρηθούν οι ομάδες μας σε υψηλό αγωνιστικό επίπεδο όπως ο κ. Γιάννης Κελεσίδης διευθυντής του ξενοδοχείου «Δρυάς Resort», που προσέφερε τη διαμονή της ομάδας πόλο ανδρών στο Μεγάλο Χωριό Καρπενησίου όπου πραγματοποιήθηκε το βασικό στάδιο της προετοιμασίας της.\nΕυχαριστούμε ειλικρινά την ιδιοκτησία του «Δρυάς Resort», τον κ. Γιάννη Κελεσίδη και το προσωπικό του ξενοδοχείου για τη θερμή φιλοξενία που παρείχαν στο τεχνικό επιτελείο και τους υδατοσφαιριστές μας. Επίσης, τους συγχαίρουμε γιατί δίνουν το παράδειγμα για το πως όλοι οι φίλαθλοι του ΟΛΥΜΠΙΑΚΟΥ Σ.Φ.Π. μπορούν να συνεισφέρουν ώστε ο Σύνδεσμος να συνεχίσει να κάνει σταθερά βήματα προς την οικονομική εξυγίανσή του».


Ζάντες αλουμινίου MSW 22 (Ασημί, Γκρι, N°4052) - ElastikaLeader.gr\nMSW 22 (Ασημί, Γκρι, N°4052)\nΓια να εξοπλίσετε το αυτοκίνητό σας με τις ζάντες MSW 22, παρακαλούμε, επιλέξετε το όχημά σας από τη λίστα συμβατών οχημάτων. Εάν το όχημά σας δεν είναι στη λίστα, μπορείτε να κάνετε μια αναζήτηση βάσει διάστασης.\nΌλα τα συμβατά οχήματα με τη ζάντα MSW 22 παρατίθενται παρακάτω.\nΗ ζάντα MSW 22 διατίθεται με τα παρακάτω φινιρίσματα:\nΓια να αγοράσετε για το αυτοκίνητό σας τις ζάντες MSW 22, παρακαλούμε επιλέξτε το όχημά σας από τον κατάλογο συμβατών οχημάτων. Αν το όχημά σας δεν βρίσκεται στον κατάλογο, μπορείτε να πραγματοποιήσετε αναζήτηση βάσει διαστάσεων.\n5.5x14 ET45 4x100 63.4 139,59 € σε απόθεμα\n5.5x14 ET35 4x100 63.4 139,59 € σε απόθεμα\n6x15 ET38 5x100 57.1 164,78 € σε απόθεμα\n6x15 ET38 5x100 63.4 152,38 € σε απόθεμα\n6x15 ET42 5x108 73.1 152,38 € σε απόθεμα\n6x15 ET45 5x114.3 73.1 164,78 € σε απόθεμα\n6.5x16 ET37 4x100 63.4 163,99 € σε απόθεμα\n6.5x16 ET42 4x108 63.4 163,99 € σε απόθεμα\n6.5x16 ET45 5x100 63.4 163,99 € σε απόθεμα\n6.5x16 ET38 5x100 63.4 163,99 € σε απόθεμα\n6.5x16 ET45 5x112 73.1 163,99 € σε απόθεμα\n6.5x16 ET38 5x115 70.2 141,19 € σε απόθεμα\n8x17 ET50 5x108 63.4 194,39 € σε απόθεμα


Άσε το παιδί... δεν πειράζει! - Eimaimama.gr\nΈνα από τα πράγματα που μπορούν χαλαρά να με κάνουν να χάσω τη ψυχραιμία μου είναι να κάνεις χοντρό λάθος και αντί να τ’ αναγνωρίσεις, χαϊδεύεσαι υποστηρίζοντας ότι το σύμπαν συνωμότησε εναντίον σου.\n‘Οχι βλάκα μου!\nΤο σύμπαν έχει καλύτερες δουλειές να κάνει από το ασχολείται μαζί σου.\nΔυστυχώς μαθαίνουμε τα παιδιά μας να αντιδρούν κατ’ αυτον τον τρόπο.\nΤο βλέπω πολύ συχνά στην Αθηνά και τον Αρχέλαο.\nΚάνει ένα παιδί μια αταξία, ένα λάθος.\n–Αθηνά, δεν είναι σωστό αυτό αγάπη μου.\nΟταν είμαστε οι δυο μας την παίρνω στα γόνατα μου και τριαλαρούμ-τριαλαρά της εξηγώ γιατί δεν είναι σωστό αυτό.\nΟΛΕΣ τις άλλες φορές όμως που δεν είμαστε οι δυο επεμβαίνει μια άλλη φωνή:\n–Ασε το παιδί… δεν πειράζει.\nΕίναι η φωνή της γιαγιάς, του παππού, της φίλης μου της Δέσποινας, του νονού, της νονάς, της ξαδέλφης, του περιπτερά που την αγαπά… κ.λ.π…. μερικές φορές και της ίδιας της μαμάς της.\nΑαααααα και για να είμαι απολύτως ειλικρινής:\nΤο κάνω ΚΙ ΕΓΩ σε άλλα παιδιά άλλων.\nΕχω πιάσει τον εαυτό μου να το κάνει με την Αθηνά και τον Αρχέλαο, όταν τους βάζει όρια ή Ολιβ.\nΜιλάμε για το τέλειο έγκλημα.\nΤο παιδί μαθαίνει το εύκολο:\nΔεν τρέχει τίποτα στο να κάνει λάθος, χαζομάρα, ανοησία, απρέπεια ή κάτι επικίνδυνο.\nΚαι πραγματικά δεν τρέχει.\nΤα λάθη κάνουν τη ζωή ενδιαφέρουσα.\nΟμως τα λάθη δεν μπορεί να είναι πάντα αόρατα γι’ αυτον που τα κάνει και πάντα ορατά για τους άλλους.\nΠάρτε για παράδειγμα την αχαριστία που είναι τραγικό λάθος.\nΕχετε δει ποτέ κανέναν αχάριστο να το παραδεχεται.\n–Καλημέρα σας, είμαι αχάριστος!\nΑν του το πεις… η απάντηση είναι έκπληξη (εκ μέρους του):\nΤο πιθανότερο είναι να σε μισήσει δια βίου… γι’ αυτο και το “ουδείς ασφαλέστερος εχθρός απ’ τον ευεργετηθέντα αχάριστο»..\nΕπειδή δεν μπορεί να αντέξει το γεγονός ότι έχει κάνει λάθος. Πιθανολογώ ότι είτε τον έχουν προσβάλει στην παιδική του ηλικία, είτε τον χειροκρότησαν για αυτό το λάθος…\nΤο αποτέλεσμα είναι να μην μπορεί να ζήσει μαζί του.\nΚαι τί συμβαίνει με κάτι που δεν μπορείς να ζήσεις μαζί του;\nΔεν το βλέπεις!\nΜισείς όποιον το φωτίσει!\nΠάτε στον σκατόψυχο της πολυκατοικίας σας, να του πείτε ότι είναι σκατόψυχος να δούμε τί θα σας πει.\nΠάτε σ’ αυτον που θέλει να κλέψει τη σειρά σας στην ουρά να του το πείτε, να δούμε τί θα σας πει… στην καλύτερη θα σας πει μια ηλίθια δικαιολογία, που δεν θα χρησιμοποιούσε ούτε ένα παιδί.\nΟταν κάνεις λάθος και δεν μπορείς να το δεις, σημαίνει ότι η κριτική είναι προαιώνιος εχθρός.\nΞαναρίξτε μια ματια στον καθρέφτη σας ακόμα και όταν είστε βέβαιοι/ες ότι το ξύρισμα ή το ριμελ είναι τέλεια.\nαπόψεις Μανος μπαμπάς συμπεριφορά\nMaria Ιανουάριος 20, 09:46\nαχ τώρα θίγεις θέμα που καίει για εμάς....ο γιός μου είναι πολύ ζωηρός και εντάξει αυτό δεν με πειράζει είναι λογικό,το χειρότερο είναι που δεν ακούει ότι του λέμε...και εκεί επεμβαίνουν και οι παππούδες και μας τα χαλάνε όλα.πχ δεν έφατιγε το παιδί που έσκισε την κουρτίνα ο παππούς έφταιγε που δεν του τράβηξε το χέρι,ή πχ παιδάκι είναι και αυτό μωρό είναι τι περιμένεις και τόσα άλλα και ενώ εμείς παλεύουμε να τον καθοδηγήσουμε σωστά,να αναλαμβάνει τις ευθύνες του οι άλλοι μας τα χαλάνε.Και κάτι άλλο που με εκνευρίζει ακόμα και όταν πέφτει κάτω πχ και χτυπάει γιατί έτρεχε σαν τρελός ο παππούς αμέσως να χτυπήσει το ξύλο της καρέκλας γιατί η καρέκλα έφταιγε γκρρρρ.Έλεος! παππούδες βοηθάτε τους γονείς και να τους ακούτε γιατί και στο παιδί κάνετε κακό έτσι αλλά και εμείς δυσκολευόμαστε πιο πολύ\ndimitra Ιανουάριος 19, 00:15\nΚατά την γνώμη μου όταν δείχνεις στο παιδί το σωστό και το λάθος το οποίο στηρίζεται σε δημοκρατικά και λογικά πλαίσια δεν του στερείς την ελευθερία αλλά του παρέχεις ασφάλεια και το βοηθάς να αποκτήσει κοινωνικές δεξιότητες. Εξάλλου η νοημοσύνη είναι και κοινωνική.\nKonstantina Ιανουάριος 18, 23:56\nΜπαμπά Μάνο, χαίρομαι που θίγεις πολύ σημαντικά θεματα ανατροφής και διαπαιδαγώγησης: την συνέπεια και την αναγνώριση του λάθους. Είμαι σίγουρη ότι πολλάκις θα έχεις ακούσεις τις ατάκες "είναι μικρό ακόμα και δεν καταλαβαίνει" ή "παιδί ειναι, θα ζητήσει και συγνώμη? εδώ δεν ζητάνε οι μεγάλοι". Από την άλλη, θέλουμε όμως το παιδί μας να συμπεριφερέται κόσμια και να μας επαινούν για την ανατροφή του και άλλα τέτοια. Πρωτίστως, θα ήθελα να τονίσω ότι οι ίδιοι οι γονείς είμαστε μοντέλα συμπεριφοράς. Για παράδειγμα, πρέπει μέσα από την συμπεριφορά μας σαν γονείς και οι ίδιοι να έχουμε το θάρρος να παραδεχτούμε στον/στην σύζυγό μας ένα λάθος που κάναμε, αλλά και στο ίδιο μας το παιδί. Δεν μπορούμε να ζητάμε από το παιδί μας να κάνει κάτι που εμείς δεν το κάνουμε και που το ίδιο αισθάνεται ότι κάτι παει στραβά. Τα παιδιά είναι πολύ έξυπνα και μπορούν να ψυχανεμιστούν εστω το σφάλμα μας ή μια αδικία που διαπράξαμε. Καλό είναι να το αναγνωρίσουμε στο παιδί μας και να το συζητήσουμε. Όσο πιο ώριμα συζητάς με ένα παιδί τόσο πιο ώριμα θα του μάθεις να διευθετεί και το ίδιο τα θέματά του. Το δέυτερο που έθιξες είναι η συνέπεια. Η θεωρία λέει ότι όταν ένας γονιός μαλώνει το παιδί ο άλλος πάση θυσία θα συμφωνήσει και ας βράζει μέσα του!! Εκ των υστέρων, μπορεί να εκφράσει την αντίρρηση του προς το έτερον ήμισυ για αυτή την ενέργεια και έτσι να αποτελέσει αυτό το γενονός την αρχή ενός διαλόγου ή μιας κουβεντούλας στο ζευγάρι για το τι θεωρείται "επιλήψιμο" σε αυτήν την οικογένεια και είναι λόγος μαλώματος. Πόσες φορές ομως συμβαίνει αυτό σε μια οικογένεια???? Το παιδί αλλά και το ζευγάρι μεταξυ τους, όλοι μαζί, εχουν μόνο να ωφεληθουν παρά να χάσουν όταν υπάρχει ένα κοινό πλαίσιο!!! Τόσο απλό και εύκολο, ομως τόσο δύσκολο στην πράξη! Αυτά από μια μαμά που υπήρξε παιδί με άσχημες εμπειρίες από γονείς με εμφανείς διαστάσεις απόψεων και πρακτικών. Σαν μαμά όμως τώρα πια, που έγιναν τα λάθη των γονιών μου ευκαιρία για να γίνω εγώ σαν μητέρα και σύζυγος καλύτεραη, κοιμάμαι ήσυχα και έχω απόλυτη εμπιστοσύνη ότι όταν λείπω εγώ τίποτα δεν θα πάει στραβά, αλλά και το ίδιο και ο άντρας μου! Δυστυχώς όμως όταν τα παιδιά τα μεγαλώνουμε στα εύκολα θα γίνουν αργότερα και αυτοί ενήλικες και γονείς που έχουν μάθει στα εύκολα! Ευχαριστώ!\nNina Ιανουάριος 18, 23:41\nΜάνο, ξέρεις τι μου έκανε φοβερή εντύπωση και θα ήθελα ΠΑΡΑ ΠΟΛΥ να μου πεις τη γνώμη σου. Έχεις πει πως υπήρξες και τολμηρός και έχεις φάει αποβολές κλπ., άρα δεν έκανες πάντα αυτό που η κοινωνία έλεγε ότι είναι σωστό. Θεωρώ πως βγήκες κερδισμένος από αυτό. Στο παιδί σου γιατί του λες αυτό δεν είναι σωστό και δεν το αφήνεις να δοκιμάσει μόνο του όπως δοκίμασες κι εσύ? Εγώ που πάντα έκανα αυτό που μου ονομάτιζαν σωστό, θεωρώ πως έκανα μεγάλο λάθος, γιατί άργησα να ωριμάσω και γιατί δεν τρίφτηκα αρκετά στη ζωή μου. Επίσης είχα δυσκολία στο να παίρνω αποφάσεις για τον εαυτό μου, γιατί πάντα κάποιος μου έδειχνε το σωστό δρόμο πριν προλάβω να το καταλάβω από μόνη μου. Δηλαδή, έκανα κάτι στραβό, με προλάβαιναν, μου έλεγαν είναι λάθος και δεν το ξαναέκανα επειδή μου το είπαν μια φορά. Δε θα ήθελα να συμβούν τα παραπάνω στα δικά μου παιδιά και γι΄αυτό δε θυμάμαι να του έχω πει ποτέ τη λέξη σωστό/λάθος. Έχω πει θα κάνεις αυτό επειδή το λέω εγώ (λάθος κι αυτό δεν το παρουσιάζω σαν σωστό), αλλά τι είναι σωστό και τι λάθος δεν του το λέω. Πες μου γιατί θεωρείς ότι πρέπει να τους μιλάμε για σωστό και λάθος στα παιδιά. Ειλικρινά θέλω πάρα πολύ να ακούσω τη γνώμη σου.\nManos Ιανουάριος 18, 23:52\nΝίνα, μην ξεχνάς ότι σωστό ή το λάθος είναι απλώς λέξεις. Αλλο σου επισημαίνω (με καλό τρόπο) τι κατα τη γνώμη μου είναι σωστό ή λάθος και άλλο στο επιβάλω. Το έγραψα έτσι μάλλον για την οικονομία της κουβέντας. π.χ. δεν μπορείς να πηγαίνεις με το παιδί επίσκεψη και αυτο να σπάει ο,τι βρίσκει μπροστά του... (υποθέτω ότι συμφωνείς) και να κάνεις πίσως επειδή ο ιδιοκτήτης αγαπά το παιδί και επεμβαίνει λέγοντας "ασε το παιδί, δεν πειράζει". Είναι δυνατόν να μην μάθεις το παιδί να σέβεται την σειρά στη ουρά; εχεις δίκιο όπως το θέτεις... συμφωνώ στην γενική σου άποψη... αλλά εγω είχα στο μυαλό μου πιο απλά πράγματα. Δεν του διαχωρίζεις τι είναι σωστό ή λάθος... αλλά του υποδεικνύεις ποιό είναι το σωστό. τεσπα, για να μην γίνομαι ισοπεδωτικώς... αυτα που λές τα προσυπογράφω... αλλά νομίζω ότι πάνε παράλληλα με αυτό που λέω κι εγώ.\nManos Ιανουάριος 18, 23:54\nΑλλωστε εγω ο ίδιος δεν διεκδικώ το αλάθητο... Μπρρρρρρ! Χαχαχαχαχα!


Μητροπολίτης Πέτρας: Η ειρήνη πηγάζει από την αγάπη και την Πίστη προς τον Ιησού Χριστό (ΦΩΤΟ) - Orthodox Times\nΟκτ 21, 2021 | 12:02\nΤην αγάπη και το σεβασμό του εξέφρασε Κλήρος και λαός της Ιεράς Μητροπόλεως προς το πρόσωπο του Μητροπολίτου Πέτρας και Χερρονήσου κ. Γερασίμου, επί τη Εορτή του φύλακα και αντιλήπτορος αυτού, Οσίου και θεοφόρου πατρός ημών Γερασίμου του εν Κεφαλληνία, ενώ οι συλλειτουργούντες και παριστάμενοι Αρχιερείς απηύθυναν στον εορτάζοντα Ποιμενάρχη ευχές για καλλίκαρπη αρχιερατική διακονία.\nΤο απόγευμα της Τρίτης 19 Οκτωβρίου τελέσθηκε ο μέγας Πανηγυρικός Εσπερινός, χοροστατούντος του Μητροπολίτου κ. Γερασίμου.\nΟ Μητροπολίτης ανέφερε στο κήρυγμά του προς τους ευσεβείς χριστιανούς: «Όπως και αν εικονίζεται ο Όσιος Γεράσιμος κρατάει ένα ειλητάρι, πάνω στο οποίο αναγράφεται η εξής απλή και περιεκτική φράση: «Τεκνία, ειρηνεύετε εν εαυτοίς». Ο Άγιος προτρέπει τα τέκνα του να ειρηνεύουν, να έχουν την όντως ειρήνη του Χριστού. Εν πρώτοις μας κάνει εντύπωση αυτή η φράση και μας κάνει πολλές φορές να αναρωτιόμαστε γιατί είναι τόσο σημαντική η ειρήνη στην ψυχή και την καρδιά μας.\nΤην κυριώνυμο ημέρα της Εορτής, Τετάρτη 20 Οκτωβρίου, τελέσθηκε Πολυαρχιερατικό Συλλείτουργο, προεξάρχοντος του Μητροπολίτου Πέτρας και Χερρονήσου κ. Γερασίμου και συλλειτουργούντων των Αρχιερέων Αρκαλοχωρίου, Καστελλίου και Βιάννου κ. Ανδρέου και Επισκόπου Κνωσού κ. Προδρόμου. Εκ του Ιερού Βήματος παρέστησαν συμπροσευχόμενοι οι Μητροπολίτες Λάμπης, Συβρίτου και Σφακίων κ. Ειρηναίου, Κισάμου και Σελίνου κ. Αμφιλοχίου και Ιεραπύτνης και Σητείας κ. Κυρίλλου.\nΤον Θείο Λόγο προς το ευσεβές εκκλησίασμα κήρυξε ο Πρωτοσύγκελλος της Ιεράς Μητροπόλεως, Αρχιμ. Τίτος Ταμπακάκης, ομιλώντας για την οσιακή βιωτή, τις αρετές και τα χαρίσματα του Οσίου Γερασίμου του εν Κεφαλληνία.\nΤον λόγο έλαβε ο Μητροπολίτης Αρκαλοχωρίου, Καστελλίου και Βιάννου κ. Ανδρέας, ο οποίος απηύθυνε αδελφικές ευχές στον εορτάζοντα Μητροπολίτη κ. Γεράσιμο για την Ονομαστική του Εορτή, συγχαίροντάς τον παράλληλα για το θεάρεστο ποιμαντικό έργο που επιτελεί.\nΜετά το πέρας των Ακολουθιών ο Μητροπολίτης κ. Γεράσιμος δέχθηκε θερμές ευχές για την Ονομαστική του Εορτή από τον Ιερό Κλήρο, τις Μοναστικές Αδελφότητες, τους εκπροσώπους των στρατιωτικών και πολιτικών αρχών και φορέων, αλλά και παντοίου του πληρώματος της τοπικής Εκκλησίας.


Στο Ρέθυμνο το Ροδίων Άθλησις! - www.12sports.gr\n07:42 | Σαβ 17 Οκτ, 2015\nΑπό το Ρέθυμνο θα ξεκινήσει σήμερα το βράδυ η περιπέτεια του Ροδίων Άθλησις στο πρωτάθλημα της Α2 Κατηγορίας (1ος όμιλος νότου). Στις 20:30, στο κλειστό γυμναστήριο «Μ. Μερκούρη», η ομάδα του Νίκου Αντωνιάδη θα αντιμετωπίσει τον Ο.Π. Ρεθύμνου, ο οποίος ναι μεν έχει αποδυναμωθεί από πέρσι, ωστόσο διαθέτει αξιόλογη ομάδα, που αναμένεται να παίξει πρωταγωνιστικό ρόλο. Το Ροδίων Άθλησις ταξίδεψε χωρίς προβλήματα για την Κρήτη και θα προσπαθήσει να ξεκινήσει με το δεξί τις αγωνιστικές υποχρεώσεις του.\nΙωνικού (16:00): Ιωνικός- Ο.Φ. Ηρακλείου\nΠολιτεία (19:00): Α.Ο. Πολιτείας- Α.Ο. Παλλήνης\nΜυτιλήνη (19:00): Α.Ο. Μυτιλήνης- Μίλων\nΝέα Σμύρνη (20:00): Πανιώνιος- Πανελλήνιος (κ.θ.)\n(Μουλά Ε.- Τσιμπινός)\nΡέθυμνο (20:30): Ο.Π. Ρεθύμνου- Ροδίων Άθλησις


Κλασική Ελληνίδα μάνα\nΠολύς ντόρος για μια δήλωση της Ντόρας\nemo.team\tTwitter 30 Μαρτίου 2021, 15:33\nΠολύς ντόρος για μια δήλωση της Ντόρας που εκφράστηκε απλά σαν κλασική Ελληνίδα μάνα με μια ευχή για Πάσχα στο χωριό (περιφέρεια) που εννοείται πως στην ιδανική του μορφή (για τη μάνα) είναι με παιδιά, εγγόνια, πεθερικά (εξαρτάται), μπατζανάκια, κουνιάδια, αυγά, στη σούβλα αρνιά και κοκορέτσια.\nΉ συνταράχθηκε το Πανελλήνιο, επειδή είπε πως αυτή θα πάει ούτως ή άλλως. Οι βουλευτές (όπως και λοιποί κρατικοί λειτουργοί) εξαιρούνται των μέτρων κατά του Covid-19 ως προς το σκέλος των μετακινήσεων.\nΆρα έχουμε μια βουλευτή που θα πάει στην περιφέρεια εκλογής της το Πάσχα.\nΠως πήγε ο Γιάνης στην Αίγινα (Περιφέρειας Πειραιώς & Νήσων) όντας βουλευτής Α΄ Θεσσαλονίκης;\nΔεν έχει και πολλή σχέση, δεν είναι πολύ καλό το παράδειγμα για να γίνει κατανοητό.\nΤα λοιπά είναι για τη δημιουργία εντυπώσεων, οι οποίες είναι εφήμερες, κρατούν δηλαδή όσο μια εφημερία, ας είναι και 24ωρη.\nΚαι ναι, κυρίες και κύριοι, δε θέλω να σας τρομάξω, αλλά ως απλοί πολίτες δεν έχουμε τα ίδια δικαιώματα με τους βουλευτές. Που αν δε δώσει τη συγκατάθεσή της το Σώμα σε Ολομέλεια δε διώκονται για αδικήματα που διερευνάται αν έχουν τελέσει.\nΚαι ναι, η ζωή είναι άδικη.\nΤο θέμα είναι να μην αδικούμε εμείς τους εαυτούς μας.


Αυστραλία: 40ημερο μνημόσυνο για τον Κωνσταντίνο Κατσίφα - himara.gr | Ειδήσεις απ' την Βόρειο Ήπειρο\nΚυριακή 9 Δεκεμβρίου 2018, 12:16\nΟι σύλλογοι Πανηπειρωτική Ομοσπονδία Αυστραλίας, η Παμμακεδονική Ένωση Μελβούρνης και Βικτωρίας, η Ποντιακή Εστιά, η Παγκρήτια Ένωση Μελβούρνης και το Μακεδονικό Πρόγραμμα του 3ΧΥ Ράδιο Ελλάς τέλεσαν σημερα Κυριακή 9 Δεκεμβρίου 2018 στον ιερό ναό του Αγίου Δημητρίου, Moonee Ponds, Μελβούρνης Αυστραλίας μνημόσυνο ενόψει της συμπληρώσεως 40 ημερών από του θανάτου του εθνομάρτυρα Κωνσταντίνου Κατσίφα.\n«Να το θυμάστε όλοι οι Έλληνες! Αυτός, ο Κωνσταντίνος Κατσίφας σας ξύπνησε! Κι ήταν μαζί του ο Σπυρομήλιος! Ήταν μαζί του ο Παύλος! Ήταν μαζί του ο Σολομώντας Σολωμού και ο Τάσος Ισαάκ! Ο Αριστοτέλης Γκούμας! Ήταν μαζί του ο Κωνσταντίνος Ηλιάκης, ψηλά με το αεροσκάφος του! Και ο Αρχάγγελος Μιχαήλ ήλθε με τιμή να τον επάρει! Τον είδε ο Κωνσταντίνος ο αντρειωμένος! Γλυκό χαμόγελο απλώθηκε στα χείλη του την ώρα που τον γάζωναν οι αλβανικές σφαίρες των δολοφόνων! Φωτίστηκε το πρόσωπό του, σήκωσε τα χέρια του θαρρετά στον ουρανό και φώναξε: ΖΗΤΩ Η ΕΛΛΑΔΑ, ΖΗΤΩ Ο ΕΛΛΗΝΙΣΜΟΣ! Και έπεσε πα’ στο χώμα…\nΤο αίμα του, πότισε το αιώνιο δέντρο της Λευτεριάς… Αγέρι μύρο ήρθε και χάιδεψε τα μαλλιά του! Και τα σκυλιά τον άρπαξαν με αλαλαγμούς, νομίζοντας πως νικήσαν, μα ύστερα κατάλαβαν πως φρικτά νικηθήκαν! Γιατί μας χάρισαν έναν ΗΡΩΑ! Έναν νέο Πύρρο! Έναν νέο Καστριώτη! Έναν νέο ΑΕΤΟ, που θα φέρει πολλά ακόμη ξοπίσω του αετόπουλα για να λυτρώσουνε τον τόπο!\nΟ ίδιος ο Κωνσταντίνος Κατσίφας, είχε σημειώσει λίγες μέρες πριν στο facebook του: με το αίμα μου να γράψετε Ελλάδα σ΄ αγαπώ! Γιατί δεν θέλει μόνον αρετή και τόλμη η Ελευθερία, αλλά πάνω από όλα θέλει ΑΓΑΠΗ! Και σε αυτή την αγάπη, αγάπη μέχρι θυσίας, φτάνουν μόνον Άγιοι και Ήρωες! Όπως ο Κωνσταντίνος Κατσίφας!\nΑΞΙΟΣ! Κι ΑΘΑΝΑΤΟΣ!»\nΚωνσταντίνος Κατσίφας Αυστραλία μνημόσυνο μνημόνιο\nΚυριακή, Δεκ 9 2018 11:54:38pm\nΕΛΛΑΣ ΕΝΩΜΕΝΗ,ΠΟΤΕ ΝΙΚΗΜΕΝΗ !!\nΟ ΘΕΟΣ ΝΑ ΔΩΣΕΙ...........\nΚυριακή, Δεκ 9 2018 2:14:26pm\nΗρωας ειναι αυτος που πεθαινει για τα ιδανικα του και οχι αυτος που σκοτωνει για αυτα .


ΠΑΜΕ ΣΤΟΙΧΗΜΑ: Περισσότερα από 69 εκατομμύρια ευρώ σε κέρδη μοίρασε το Δεκέμβριο - Αθλητισμός - The Best News\nΜεγάλα κέρδη σε χιλιάδες νικητές μοιράζει κάθε μέρα το Πάμε Στοίχημα του ΟΠΑΠ. Το Δεκέμβριο του 2018 οι παίκτες κέρδισαν περισσότερα από 69 εκατομμύρια ευρώ. Την εβδομάδα, από τις 24 Δεκεμβρίου έως τις 31 Δεκεμβρίου 2018, τα κέρδη ξεπέρασαν τα 13 εκατομμύρια ευρώ.\nΔημοσιεύτηκε: 21/01/2019 11:04\nΤυπώθηκε: 21/04/2019 13:58\nΤελική φάση Οι νέοι του ΝΟΠ θα παίξουν για την 7η θέση\nΟλυμπιακός και ΝΟ Βουλιαγμένης απέδειξαν για ακόμη φορά τη δυναμική τους. Οι "ερυθρόλευκες" έφτασαν κον...


Την 08 και 09-04-2021 εξιχνιάσθηκαν δύο κλοπές από την Υποδιεύθυνση Ασφαλείας Ρόδου και σχηματίσθηκαν ξεχωριστές δικογραφίες σε βάρος: α) δύο ημεδαπών ηλικίας 18 και 24 ετών, οι οποίοι την 02-10-2020 στη Ρόδο παραβίασαν Ι.Χ.Ε. αυτοκίνητο και αφαίρεσαν αντικείμενα, β) δύο ημεδαπών ηλικίας 15 και 23 ετών, οι οποίοι την 09-11-2020 στη Ρόδο μπήκαν από ανοιχτό παράθυρο σε κατάστημα υγειονομικού ενδιαφέροντος και αφαίρεσαν χρήματα, έγγραφα και προσωπικά αντικείμενα.\nΤην 09-04-2021 το μεσημέρι συνελήφθησαν στη Ρόδο, από αστυνομικούς του Αστυνομικού Τμήματος Αρχαγγέλου, δύο ημεδαποί ηλικίας 43 και 65 ετών, γιατί βρέθηκαν στην κατοχή τους και κατασχέθηκαν -3,9- γραμμάρια ακατέργαστης κάνναβης και -6- φιάλες αλκοολούχων ποτών που είχαν αφαιρέσει από επιχείρηση «super market». Τα κλεμμένα ποτά αποδόθηκαν στον δικαιούχο.\nΤην 09-04-2021 το απόγευμα συνελήφθη στη Ρόδο, από αστυνομικούς του Τμήματος Διαχείρισης Μετανάστευσης Ρόδου, 26χρονος αλλοδαπός, ο οποίος διέμενε παράνομα στη χώρα μας. Σε βάρος του κινήθηκε η διαδικασία επιστροφής.\nΤην 09-04-2021 το πρωί συνελήφθη στην Κω, από αστυνομικούς του Τμήματος Διαχείρισης Μετανάστευσης Κω, 29χρονος αλλοδαπός, ο όποιος διέμενε παράνομα στη χώρα μας. Σε βάρος του κινήθηκε η διαδικασία επιστροφής.\nΤην 09-04-2021 το πρωί συνελήφθη στη Λέρο, από αστυνομικούς του Αστυνομικού Τμήματος Λέρου, 19χρονος ημεδαπός ο οποίος οδηγούσε δίκυκλο μοτοποδήλατο χωρίς άδεια ικανότητας.\nΕιδήσεις από το αστυνομικό δελτίο Την 17-08-2020 το μεσημέρι συνελήφθη στη Ρόδο, από αστυνομικούς του Τμήματος Διαχείρισης…


Δεν έχει αντίπαλο, τέλος! | Τένις | gazzetta.gr\nΠαρασκευή, 03 Ιουνίου 2016 - 18:35\nΟ Νόβακ Τζόκοβιτς πήρε με συνοπτικές διαδικασίες το «εισιτήριο» για τον τελικό του Ρολάν Γκαρός επικρατώντας 6-2, 6-1, 6-4 του Ντομινίκ Τιέμ.\nΈτσι, προκρίθηκε στον 20 τελικό γκραν σλαμ της καριέρας του, ισοφαρίζοντας το ρεκόρ του Ραφάελ Ναδάλ, το οποίο είναι το δεύτερο καλύτερο στην Όπεν Έρα. Αν αύριο ο Σέρβος αναδειχθεί νικητής θα κάνει γκραν σλαμ καριέρας, έχοντας κατακτήσει διαδοχικά και τα τέσσερα Major!\nNίκη επίσης στον τελικό θα σημάνει την είσοδο του στο κλειστό γκρουπ των τεσσάρων μόλις τενιστών της όπεν Έρα, που έχουν στην κατοχή τους και τις τέσσερις τίτλους. Έως τώρα, στην εκλεκτή αυτή κάστα ανήκουν οι Ροντ Λέιβερ, Αντρέ Άγκασι, Ρότζερ Φέντερερ και Ραφάελ Ναδάλ.\nΣε ότι αφορά στο ματς, στο πρώτο σετ ο Σέρβος προηγήθηκε με 3-0. Ο Αυστριακός απείλησε με μπρέικ στο 7ο γκέιμ, όμως ο Νο 1 το έσβησε και έκανε το 5-2, ενώ αμέσως μετά με μπρέικ έκλεισε το σετ.\nΣτο δεύτερο σετ, με μόλις δύο αβίαστα λάθη χρειάστηκε 25 λεπτά για να κάνει το 6-1. Στο τρίτο σετ, ο Τιέμ μπήκε μπροστά με 3-0, γεγονός που κάθε άλλο παρά ανησύχησε τον Τζόκοβιτς, ο οποίος προηγήθηκε με 4-3 και αμέσως μετά με 5-3, στο σερβίς του, κλείνοντας το ματς με μπρέικ σε βάρος του 22χρονου.\nΑντίπαλος του Νόλε θα είναι ο νικητής της αναμέτρησης μεταξύ των Μάρεϊ και Βαβρίνκα.


ΑΓΟΡΑΣΤΗΚΕ ΤΕΛΕΥΤΑΙΑΣ ΤΕΧΝΟΛΟΓΙΑΣ ΛΥΧΝΙΑ\nΜε ενέργειες της Διοίκησης\nΣε ουσιαστικό εκσυγχρονισμό του Ακτινολογικού Εργαστηρίου του Καραμανδανείου Νοσοκομείου Παίδων Πατρών προχώρησε η Διοίκηση του Καραμανδανείου, με πρόσφατες ενέργειες της κ. Γατοπούλου Αικατερίνης ως εκτελούσας χρέη Διοικητή, με την συνδρομή της κ. Σιάμου Κωνσταντίνας, διοικητικής Διευθύντριας του Νοσοκομείου.\nΝέα, σύγχρονη και τελευταίας τεχνολογίας λυχνία για το ακτινολογικό μηχάνημα του Καραμανδανείου ήδη τις προηγούμενες ημέρες παραγγέλθηκε με έξοδα του Καραμανδανείου, η δε παραλαβή του και η τοποθέτησή του αναμένεται εντός της εβδομάδος. Η εγκατάσταση της καινούριας λυχνίας εκσυγχρονίζει και αναβαθμίζει το Ακτινολογικό Εργαστήριο αφενός προς όφελος των μικρών ασθενών, αφετέρου προς διεκπεραίωση του μεγάλου αριθμού ακτινογραφιών που εκτελούνται ημερησίως στο Καραμανδάνειο.\nTags:Καραμανδάνειο Νοσ. Παίδων, Νοσοκομεία


Η τελευταία σεζόν του "Game of Thrones" δεν θα έχει ολοκληρωθεί μέχρι το 2019, αλλά ήδη έχει ξεκινήσει η αναζήτηση για να βρεθεί ο επόμενος βασιλιάς της τηλεόρασης!\nΥπηρεσίες streming, όπως το Netflix και το Amazon και πιο παραδοσιακά δίκτυα όπως το CBS, ξοδεύουν ήδη εκατομμύρια δολάρια για να να βρουν την επόμενη σειρά που θα καταφέρει να αναπληρώσει το "κενό" που θα αφήσει πίσω του το "Game of Thrones", όταν ολοκληρωθεί και η τελευταία του σεζόν. Αλλά όλοι κυνηγούν κάτι τελείως γενικό και αόριστο: μια παγκόσμια επιτυχία! Όταν όμως, το "Game of Thrones" έκανε πρεμιέρα στο HBO το 2011, υπήρχαν πολύ μικρότερος ανταγωνισμός ανάμεσα στις υπηρεσίες streaming, που μάλιστα, δεν ήταν και τόσο δημοφιλείς όσο είναι σήμερα.\nΤο "Game of Thrones" με το δυνατό σενάριο, τον εντυπωσιακό κόσμο και τον τεράστιο προϋπολογισμό παραγωγής έχει καταφέρει να αποσπάσει 47 Emmys καθώς και μεγάλο κοινό (16,1 εκατομμύρια παρακολούθησαν το φινάλε της περασμένης σεζόν). Οι θεατές μπορούν τώρα να επιλέξουν από εκατοντάδες προγράμματα καλωδιακών και υπηρεσιών streaming, έτσι η επιτυχία του "Game of Thrones" αξίζει όλο το χρυσό... στο Casterly Rock. Και οι ανταγωνιστές της HBO το γνωρίζουν αυτό!\nΗ Amazon φέρνει το "Lord of the Rings" (Άρχοντας των Δαχτυλιδιών) στη μικρή οθόνη, με προϋπολογισμό που μπορεί να φτάσει τα 500 εκατομμύρια δολάρια. Ένα από τα μεγάλα στοιχήματα της Disney για τη νέα υπηρεσία streaming είναι μια σειρά Star Wars, με προϋπολογισμό περίπου 100 εκατομμυρίων δολαρίων για 10 επεισόδια. Και τα δύο αυτά franchises έχουν κάνει δισεκατομμύρια στο box office, αλλά εξακολουθεί να θεωρείται πως είναι δύσκολο να κατακτηθεί αυτό το επίπεδο επιτυχίας στην τηλεόραση!\nΤο κανάλι CBS, στοχεύει σε μια επαναφορά του "Twilight Zone" από τον σκηνοθέτη του "Get Out", Jordan Peele, και μια σειρά "Star Trek", που ο Patrick Stewart επιστρέφει ως Captain Picard. Και οι δύο είναι πολύ δημοφιλείς και αγαπημένες σειρές, εδώ και δεκαετίες, αλλά δεν είναι ακόμα σίγουρο αν μπορούν να προσελκύσουν μια νέα γενιά από φανς σήμερα!\nΤην ίδια στιγμή το HBO έχει ήδη φροντίσει για το μέλλον, μετά το "Game of Thrones", έχοντας θέσει ως στόχο την προσαρμογή του "Watchmen" του Alan Moore, ενός μυθιστορήματος που έχει λάβει θετικές κριτικές παγκοσμίως. Ελπίζει επίσης να συνεχίσει να κινείται γύρω από το θέμα του "Game of Thrones" μετά την ολοκλήρωση του, μ' ένα prequel βασισμένο στη σειρά!\nΟι υπηρεσίες streaming εξακολουθούν να ψάχνουν γι' αυτό το κάτι που θα τους φέρει την αναμενόμενη επιτυχία, αλλά θα χρειαστούν πολύ περισσότερο περιεχόμενο για να καταφέρουν να κρατήσουν ζωντανό το ενδιαφέρον ενός παγκόσμιου ακροατηρίου! Και το κύρος του καναλιού είναι ένας πολύ σημαντικός παράγοντας για να πετύχει αυτο.\nΗ κριτικός τηλεόρασης, Sonia Saraiya, επισημαίνει ότι πιστεύει ότι οι "Watchmen" του HBO ενδέχεται να είναι η αμέσως επόμενη μεγάλη επιτυχία μετά την ολοκλήρωση του "Game of Thrones" καθώς σεναριογράφος θα είναι ο Damon Lindelof. Ήταν συν-δημιουργός του "Lost" και έχει ήδη "επιτυχημένο αρχικό υλικό" στη διάθεσή του για να στήσει τους "Watchmen".\nΤο σημαντικό είναι αυτό που θα ακολουθήσει την επιτυχημένη πορεία του "Game of Thrones" να ακολουθήσει μια τελείως διαφορετική κατεύθυνση. Να είναι κάτι που να μην προσπαθήσει να αναδημιουργήσει και να μιμηθεί αυτή την επιτυχία, αλλά να έχει το δικό του μοναδικό όραμα και να παραμείνει πιστό σε αυτό μέχρι το τέλος, αν θέλει να φτάσει στην επιτυχια!\nΈνα μεγάλο - σινεφίλ – καλοκαίρι: ένα preview από τις ταινίες που θα δούμε στα θερινά σινεμά Ιούνιος 17, 2018\nΚυριακή βράδυ με blockbuster πρεμιέρες Οκτώβριος 06, 2017\nGame of thrones: Χειμώνας στη καρδιά του καλοκαιριού Ιούλιος 04, 2017


Φωτιά στην Άνθεια - Ένα χιλιόμετρο το μέτωπο - Messinia Live\nΣΤΟ ΣΧΕΔΙΑΣΜΟ ΥΠΑΡΧΕΙ Η ΠΡΟΛΗΠΤΙΚΗ ΕΚΚΕΝΩΣΗ ΤΟΥ ΓΑΡΔΙΚΙΟΥ\nΦωτιά ξέσπασε στις 18:45 ανατολικά της Άνθειας, στις πρόποδες του λόφου “Ελληνικά” και ήδη έχουν γίνει ρίψεις από αέρος ενώ στη σημείο βρίσκονται και δυνάμεις της Πυροσβεστικής και του Δήμου Καλαμάτας με υδροφόρες κι εθελοντές.\nΣε επικοινωνία που είχαμε με τον Δήμαρχο Καλαμάτας Θανάση Βασιλόπουλο που βρίσκεται στη σημείο είπε: “Υπάρχει μέτωπο περίπου ενός χιλιομέτρου στα Ελληνικά και η φωτιά έχει πάρει πορεία προς τον αρχαιολογικό χώρο. Είμαστε εδώ με υδροφόρες και εθελοντές, ενώ ήδη έχουμε κάνει έναν σχεδιασμό για το αν χρειαστεί προληπτική εκκένωση του Γαρδικίου”.\nΜεγάλες φλόγες δημιουργούν ένα πύρινο μέτωπο που κρύβει κινδύνους εξάπλωσης\nΕΚΚΕΝΩΝΕΤΑΙ ΤΟ ΓΑΡΔΙΚΙ\nΉδη η φωτιά έχει πολλές διάσπαρτες εστίες ενώ στην περιοχή πνέουν μέτριοι άνεμοι με ριπές. Νωρίτερα υπήρξε μέριμνα και το Μοναστήρι στα Ελληνικά Θουρίας… Στις 20:15 ελήφθη η απόφαση να εκκενωθεί προληπτικά το Γαρδίκι αφού η φωτιά κατευθύνεται προς τα εκεί και στο σημείο σπεύδει και αστυνομική δύναμη.\nRelated Items:Ανθεια, ΑΡΙΟΧΩΡΙ, ΔΗΜΟΣ ΚΑΛΑΜΑΤΑΣ, ΕΚΚΕΝΩΝΕΤΑΙ ΤΟ ΓΑΡΔΙΚΙ, ΚΑΛΑΜΑΤΑ, ΟΤΑ, ΠΥΡΚΑΓΙΑ, ΠΥΡΟΣΒΕΣΤΙΚΗ, ΦΩΤΙΑ, ΦΩΤΙΑ ΑΝΘΕΙΑ, ΦΩΤΙΑ ΔΗΜΟΣ ΚΑΛΑΜΑΤΑΣ, ΦΩΤΙΑ ΚΑΛΑΜΑΤΑ, ΦΩΤΙΑ ΜΕΣΣΗΝΙΑ, ΦΩΤΙΑ ΤΩΡΑ


Χρονογραφήματα και Διηγήματα: Αστρούλα\nΟ πατέρας της κάλιασε στο βουνό να φέρει τη λευτεριά αλλά βρέθηκε στη φυλακή και η μάνα της λαβωμένη από τις ριπές της φτώχειας ξεβρόμιζε το σπίτι του δωσίλογου ταγματασφαλίτη.\n<< Θα φτύνει φαρμάκι η έρημη >> σκέφτηκε και πήγα στο σπίτι της. Ήταν μέσα, ξαπλωμένη κοντά στο παραγώνι σκεπασμένη με μια μπαλωμένη κουβέρτα και διάβαζε. Οι φλόγες με τις σκιές τους της ζωγράφιζαν πάνω στα μάγουλα κίτρινες και χρυσές πεταλούδες κι ένα φλούδι που καιγόταν με γλυκό τραγούδι τη νανούριζε. Της μίλησα: << Δε θα ‘ρθεις για τα κάλαντα; >> Σήκωσε το κεφάλι, το βλέμμα της πέτρινο, μου μίλησε και ίσα που ακούστηκε: << Ψήνομαι στον πυρετό! Δεν μπορώ! >>\nΤην άλλη μέρα ξεμύτισε μια Πρωτοχρονιά με σχισμένο χιτώνα, χοτζάδες να ψέλνουν στις εκκλησίες, ένα λαό Παπούα να κρύβεται στις αφάνες να μη βλέπει το φαγοπότι των αφεντάδων. Πήγα πάλι στο σπίτι της Αστρούλας. Της έδωσε μελομακάρονα, της έδειξα έξω ένα κομμάτι μπλε τ’ ουρανού και της τραγούδησα: << Τρέχουν τα παιδιά μες στη σιγαλιά άνοιξ’ η αγκαλιά κι έκανε η αγάπη την καρδιά φωλιά >> και της γέμισα τη χούφτα δραχμούλες. << Γέρε χρόνε φύγε τώρα, πάει η δική σου η σειρά, ήρθ’ ο νέος με τα δώρα, ήσουν κακός χωρίς χαρά >> τραγούδησε άπνοα και τα μάτια της έβγαλαν κόκκινα δάκρυα, ο χώρος γέμισε ξερά ανθάκια και έξω ακούστηκε ένα παλιό τραγούδι μιας ατέλειωτης λησμονιάς.


Το expansion της ιστορίας φέρει μαζί του και διάφορα free content updates.\nUpdated 06/02/2018 3:15 μμ.\nPosted 06/02/2018 3 μμ.\nΤο Blade of Galadriel Story, επιτρέπει στους παίχτες να πολεμήσουν ως elite Elven warrior και Nazgul hunter.\nΤο expansion Blade of Galadriel είναι διαθέσιμο για το Middle Earth: Shadow of War.\nΤο Expansion του Blade of Galadriel Story, συμπεριλαμβάνεται στο Season Pass του Shadow of War και κοστίζει 40$. Μπορεί κάποιος να το αποκτήσει και ξεχωριστά στην τιμή των 15$. Επιτρέπει στους παίκτες να κυνηγάνε τα Nazgul ως η Elven Warrior Eltarier, ή αλλιώς Blade of Galadriel. Η Eltariel κρατάει δύο λεπίδες και έχει νέο εξοπλισμό, abilities και skills. Το Expansion θα φέρει επίσης και νέους χαρακτήρες του Nemesis, όπως επίσης και οκτώ νέα μυθικά Orcs τα οποία μπορούν να συμμετάσχουν μαζί με τον παίχτη στην βασική ιστορία του campaign.\nΜπήκε επίσης και ένα νέο free content update, το οποίο πρόσθεσε διάφορα enhancements στο σύστημα του Nemesis, τα οποία συμπεριλαμβάνουν νέες συμπεριφορές και χαρακτηριστικά για τους εχθρικούς και φιλικούς αρχηγούς των Orc, νέες επιλογές για το Photo Mode, νέα skins των παικτών και πολλά άλλα. Μπήκε ακόμα και ένα νέο menu, το οποίο πρόσθεσε παρακολούθηση στατιστικών και επιλογές προβολής του πεδίου, καθώς επίσης και διάφορες βελτιώσεις στο περιβάλλον του χρήστη, ενώ διορθώθηκαν κάποια bugs και μπήκαν και διάφορα updates σχετικά με το balance του παιχνιδιού.\nΗμερομηνία Κυκλοφορίας: 10/10/2017\nΜαγευτικό concept art από την δημιουργία τους Shadow of War


Γιατί DIOLASE Laser στο Derma Care Center; - Derma Care Center\nΓιατί DIOLASE Laser στο Derma Care Center;\nΓΙΑΤΙ DIOLASE LASER\nΣΤΟ DERMA CARE CENTER;\nΌταν ήρθα πρώτη φορά στο Derma Care Center μού ήταν αδιανόητο ότι σε τόσο σύντομο διάστημα θα παρατηρούσα τόσο μεγάλη διαφορά στο πρόσωπό μου, το οποίο με ταλαιπωρούσε αρκετά χρόνια και με έκανε να αισθάνομαι τρομερά ανασφαλής. Η Μαρία από την πρώτη στιγμή εξέτασε με προσοχή την (αντικειμενικά μεγάλη) έκταση του προβλήματος και με συμβούλεψε ως προς τον καταλληλότερο και πιο αποτελεσματικό τρόπο αντιμετώπισης, πάντα με γνώμονα την υγεία του δέρματος και την ελαχιστοποίηση της όποιας επεμβατικότητας. Έχω πραγματικά μείνει έκπληκτη με την αποτελεσματικότητα της θεραπείας, γεγονός που με οδήγησε να την επεκτείνω και στα κάτω άκρα, όπου παρατηρώ αντίστοιχα τρομερά αποτελέσματα. Το ευχαριστώ είναι λίγο!\nΜετά από πολλές αποτυχημένες συνεδρίες σε μηχάνημα Αλεξανδρίτη, που δυστυχώς δεν είχαν αποτέλεσμα, είπα να δοκιμάσω το λειζερ που έχει το Derma Care Center, από περιέργεια στην αρχή.\nΕίναι εξαιρετικά αποτελεσματικό, με λιγότερο πόνο και λιγότερο χρόνο. Είμαι ενθουσιασμένη.\nΤι άλλα θα ζητούσε κανείς;\nΈχοντας ήδη ολοκληρώσει 5 συνεδρίες για αποτρίχωση με διοδικό laser συνιστώ το “Derma Care Center” ανεπιφύλακτα . Τα αποτελέσματα είναι εμφανή από την πρώτη κιόλας συνέδρια , χωρίς ερεθισμό ούτε πόνο. Φοβερές και ευγενέστατες οι κοπέλες και η ιδιοκτήτρια , οι οποίες με τον επαγγελματισμό και την υπευθυνότητα που τις διακατέχει σε κάνουν να αισθάνεσαι ασφάλεια από την αρχή.\nΓια πολλά χρόνια έκανα στα πόδια αποκλειστικά κερί. Όταν αποφάσισα να κάνω laser στα πόδια, συνειδητοποίησα ότι αυτή είναι η μόνη λύση στο θέμα τριχοφυΐα. Ήδη από την πρώτη συνεδρία φάνηκαν τα αποτελέσματα και άλλαξε πλήρως η ποιότητα των τριχών μου, που άργησαν και πάρα πολύ να ξαναβγουν. Μέσα σε πολύ λίγες συνεδρίες, οι τρίχες βγαίνουν σπάνια πια. Ευχαριστώ πολύ τη Μαρία και όλη την ομάδα του Derma Care Center που με τον επαγγελματισμό τους και με την άρτια καθοδήγησή τους μου έδωσαν τη λύση!\nΤο Κέντρο Αισθητικής «Derma Care Center» παρέχει υπηρεσίες υψηλής ποιότητας. Η εμπειρία μου σε αυτό περιλαμβάνει τον τομέα του λέιζερ και της αισθητικής προσώπου. Καθώς είχα θέμα με έντονη τριχοφυΐα ήμουν μια αρκετά ιδιαίτερη περίπτωση. Όποτε, ένας λόγος παραπάνω, η επιλογή μου για το ποιο κέντρο θα με αναλάβει να γίνει με υπευθυνότητα. Είμαι πολύ ευχαριστημένη από την προσέγγιση τους και στο κομμάτι της επικοινωνίας και στο κομμάτι των υπηρεσιών! Έχω δει την εικόνα μου να αλλάζει και να φτάνω τον στόχο μου άμεσα! Το προσωπικό σε κάνει να αισθάνεσαι πολύ οικεία και σε περιποιείται λεπτομερώς! Έχω δει θαυμάσια αποτελέσματα! Συνιστώ ανεπιφύλακτα την επίσκεψή σας σ’ αυτόν τον όμορφο και ήρεμο χώρο!\nΑρχιτέκτονας, Ιδιωτική Υπάλληλος\nΞεκίνησα τις συνεδρίες μου για laser στο Derma Care Center αρχικά για τα κάτω άκρα. Εμπιστεύτηκα τη Μαρία για το καινούριας γενιάς laser, παρόλο που εγώ ήξερα τον αλεξανδρίτη για την αποτρίχωση με laser. Τελικά, έμεινα έκπληκτη από το αποτέλεσμα, το οποίο ήταν ορατό από την πρώτη κιόλας συνεδρία. Οπότε το θέμα ανεπιθύμητη τριχοφυΐα αντιμετωπίζεται κυριολεκτικά στο Derma Care Center με το συγκεκριμένο laser και το συστήνω ανεπιφύλακτα. Ευχαριστώ πολύ τη Μαρία και τις συνεργάτιδές της για το εξαιρετικό αποτέλεσμα που απολαμβάνω!


Μέσα από 24 ερωτικές επιστολές αποκαλύπτεται το αχαλίνωτο πάθος ανάμεσα σε δύο ξεχωριστές προσωπικότητες: Τον μαχόμενο διανοούμενο και πολιτικό Ίωνα Δραγούμη και την ντίβα του θεάτρου Μαρίκα Κοτοπούλη. Μόνο ο θάνατος θα αποδειχθεί πιο δυνατός από τον έρωτά τους.\nΕξαιρετικά τολμηρές, ιδιαίτερα σε σχέση με την εποχή που γράφτηκαν (αρχές του 20ου αιώνα), οι 24 επιστολές που έφερε για πρώτη φορά στη δημοσιότητα ο Φρέντυ Γερμανός, αποτελούν πειστήρια ενός μοναδικού, σχεδόν μοιραίου δεσμού. Ο Ίων Δραγούμης και η Μαρίκα Κοτοπούλη ήταν γεννημένοι για να μοιραστούν φλογερά πάθη αλλά και περιπέτειες: Εκείνος, αφού αναμίχθηκε ενεργά στον Μακεδονικό αγώνα, εξορίστηκε στην Κορσική από το βενιζελικό κατεστημένο και δολοφονήθηκε στην Ελλάδα.\nΕκείνη, μην αντέχοντας την απουσία του, προσπαθούσε να αναπληρώσει το κενό πηγαίνοντας από τον έναν εραστή στον άλλον. «Με τα γράμματα αυτά ο Ίων Δραγούμης ξορκίζει τους δαίμονες της σάρκας και της πολιτικής. Βιάζεται να χαρεί και να πεθάνει. Μέχρι τις 31 Ιουλίου πρέπει να έχει ξοφλήσει τους λογαριασμούς του με τη ζωή για να μπορεί την άλλη μέρα να κοιτάξει στα μάτια τον Κύριό του και να του πει: 'Αγωνίστηκα, πίστεψα, αμάρτησα -είμαι ελεύθερος'» γράφει ο Φρέντυ Γερμανός καταθέτοντας το συγκλονιστικό χρονικό ενός μεγάλου, σαρωτικού έρωτα.\nΜην χάσετε εκτάκτως αυτό το Σάββατο μαζί με το Πρώτο ΘΕΜΑ το υπέροχο «Τα ερωτικά της Κορσικής...» του Φρέντυ Γερμανού.


Λίβανος Archives - Το Περιοδικό\nΓιατί «η Βηρυτός είναι το ύστατο ιερό της Ανατολής,/ Όπου πάντα μπορείς στο φως της να τυλιχτείς»…\nΓράφουν Χριστίνα Μαυροπούλου - Ελένη Μαυρούλη\nΟι σφαγές δεν έγιναν μέσα στη σιωπή και στο σκοτάδι. Τις φώτιζαν άπλετα οι φωτοβολίδες των Ισραηλινών, ενώ τα αυτιά των Ισραηλινών, ήδη από την Πέμπτη το βράδυ, άκουγαν πάρα πολύ καθαρά τι γίνεται στη Σατίλα.\nΣκαλίζοντας τα γεγονότα | 6 Ιουνίου\n1933: Νέα δολοφονική απόπειρα κατά του Ελευθερίου Βενιζέλου, 1984: Κυκλοφορεί στη Σοβιετική Ένωση το “Tetris”, ένα από τα πιο επιτυχημένα ηλεκτρονικά παιχνίδια.\n«Capernaum»: η κοινωνικά επιβαλλόμενη απεμπόληση της παιδικότητας\nΕίναι έγκλημα κατά της ανθρώπινης φύσης το να επιβάλλεται με κάθε τρόπο –εμμέσως ή μη- η απεμπόληση της παιδικότητας. Αυτό κρατώ από την ταινία –μιας και αφηγηματικά είναι άρτια και ίσως εκμεταλλεύεται την πραγματικότητα σε πρώτο επίπεδο για να συγκινήσει- και χαίρομαι που το επανέφερε στη συζήτηση. Είναι μιζέρια ένα παιδί να λέει: «Σκατά είναι η ζωή. Πιο βρώμικη και από τα παπούτσια μου».\nΛίβανος: Η εξέγερση των «σκουπιδιών»\nΓράφει: Ελένη Μαυρούλη\nΚάτι «βρωμοκοπά». Αυτό βροντοφώναξαν δεκάδες χιλιάδες διαδηλωτές τον Αύγουστο στους δρόμους της Βηρυττού. Και δεν φταίνε μόνο οι σοροί των σκουπιδιών που επί εβδομάδες σωρεύονταν. Η ανεργία καλπάζει, η φτώχεια θεριεύει, η διαφθορά κυριαρχεί, η χώρα ακροβατεί στο χείλος της αβύσσου. Ο Λίβανος αντιμέτωπος με το παρελθόν και το παρόν του.


2011: Νίκη γοήτρου επί του Παναθηναϊκού στο κύπελλο - www.aris.re\n2011: Νίκη γοήτρου επί του Παναθηναϊκού στο κύπελλο\nΜετά το 87-58 του πρώτου αγώνα η ρεβάνς μεταξύ Άρη και Παναθηναϊκού στο Παλέ για τα ημιτελικά του κυπέλλου είχε διαδικαστικό χαρακτήρα. Ο αγώνας έγινε στις 9 Φεβρουαρίου 2011 το Παλέ και ο Άρης μπόρεσε να κάνει μια τιμητική νίκη.\nΟι φιλοξενούμενοι στα 4’ προηγήθηκαν με 3-8 χάρη σε 6 πόντους του Μπατίστ, γρήγορα οι κίτρινοι ισοφάρισαν σε 13-13 όμως με ένα 8-0 σερί ο Παναθηναϊκός έκλεισε το δεκάλεπτο προηγούμενος με 13-21. Το προβάδισμα για την ομάδα του Ομπράντοβιτς παρέμεινεκαι στη 2η περίοδο (18-26) όμως σε εκείνο το σημείο ο Άρης βελτίωσε την άμυνα του και με καλάθια των Σκορδίλη και Σλούκα μείωσαν σε 25-26. Τελικά οι 2 ομάδες πήγαν στα αποδυτήρια με το σκορ στο 30-34 μετά από καλάθι του Ταπούτου στα 3’’ πριν την ανάπαυλα.\nΗ καλή άμυνα του Άρη συνεχίστηκε και στην επανάληψη και με καλάθι του Χαραλαμπίδη στο 24ο λεπτό ισοφάρισε σε 37-37. Ο Ταπούτος έδωσε στη συνέχεια για πρώτη φορά το προβάδισμα στην ομάδα του και χάρη στους 14 πόντους του και τις σημαντικές ανάσες που πρόσφερε κράτησε τον Άρη κοντά στο σκορ (46-50) με τη λήξη του Γ’ δεκαλέπτου. Στην τελευταία περίοδο ο Άρης πέρασε και πάλι μπροστά ενώ με σερί καλάθια των Ταπούτου και Χατζηβρέττα προηγήθηκε με 67-56 στα 5:27 πριν τη λήξη. Οι Τσαρτσαρής και Νίκολας μείωσαν σε 67-61 όμως ο Παναθηναϊκός δεν μπόρεσε να πετύχει κάτι παραπάνω ενάντια στην άμυνα ζώνης των κιτρίνων. Ο Τόμας 53’’ πριν τη λήξη έκανε το 70-64 και κλείδωσε ουσιαστικά τη νίκη, με το τελικό σκορ να διαμορφώνεται σε 74-70.\nΑΡΗΣ : Μποχωρίδης, Τόμας 8, Σλούκας 11, Ταπούτος 21, Τσαϊρέλης, Χατζηβρέττας 13, Χαραλαμπίδης 5, Σκορδίλης 2, Μπορόβνιακ 12, Χρυσικόπουλος 2\nΠΑΝΑΘΗΝΑΙΚΟΣ : Τέπιτς 6, Περπέρογλου 4, Μπατίστ 12, Φώτσης 7, Σάτο, Νίκολας 9, Τσαρτσαρής 12, Διαμαντίδης 16, Βουγιούκας 2, Καλάθης 2\nΓΙΑ ΤΙΣ ΦΑΣΕΙΣ ΤΟΥ ΑΓΩΝΑ ΚΑΝΤΕ ΚΛΙΚ ΕΔΩ


Απρ 7 2009\n"Πονηρή" θεωρούν καλά ενημερωμένοι παράγοντες του Χ.Α. την πορεία της μετοχής του Ηρακλή καθώς τις τελευταίες εβδομάδες σχεδόν το σύνολο της προσφοράς μαζεύεται από δύο συγκεκριμένες (μεσαίου μεγέθους) χρηματιστηριακές.\nΗ διοίκηση της εισηγμένης, με αφορμή φήμες και δημοσιεύματα που άφηναν ανοιχτό το ενδεχόμενο εξόδου της εταιρίας από το ταμπλό, είχε προχωρήσει στις αρχές Μαρτίου σε αποσαφήνιση των προθέσεών της.\nΣε σχετικό θέμα του Φάνη Γαβρινιώτη οι Γάλλοι ξεκαθάριζαν πως "ούτε σχέδιο για την έξοδο της μετοχής της τσιμεντοβιομηχανίας ΑΓΕΤ Ηρακλής από το χρηματιστήριο αλλά ούτε και πρόθεση αποχώρησης της Lafarge από την ελληνική αγορά υπάρχει". Όμως, όπως σημειώνουν οι ίδιοι παράγοντες, το… ενδεχόμενο αποχώρησης των Γάλλων από την ελληνική αγορά ο υ δ έ π ο τ ε "έπαιξε", απεναντίας ακόμη και μέσα στο Δ.Σ. υπήρξαν εισηγήσεις μελών του για έξοδο της εταιρίας από το ταμπλό.\nΗ Lafarge δεν έχει λόγο να φύγει από την περιφερειακή -όπως τη θεωρεί- ελληνική αγορά και η εισηγμένη σημειώνει μικρή ενίσχυση των πωλήσεων 708,1 εκατ. ευρώ, EBITDA στα 143,8 εκατ. ευρώ (μείον 5,4%) και καθαρά κέρδη μειωμένα κατά 11,6% ,στα 60 εκατ. ευρώ.\nΟι Γάλλοι ελέγχουν το 88,9% (!), ούτε μετοχή… παραπάνω του μετοχικού κεφαλαίου της ΑΓΕΤ Ηρακλής. Το τελευταίο εξάμηνο η τιμή της μετοχής έχει υποχωρήσει 43,2% (έναντι -37,9% του Γενικού Δείκτη) από τα 9,54 ευρώ και 31,9% ( έναντι -3,89% του Γ.Δ.) από τα 7,96 ευρώ στο τρίμηνο.\nΑυτό που τραβά την προσοχή των συγκεκριμένων πηγών είναι πως από τα τέλη Ιανουαρίου (23 - 26/1) έχει ξεκινήσει μία συστηματική και μεθοδική συγκέντρωση μετοχών από συγκεκριμένους κύκλους. Το αν είναι γαλλικών συμφερόντων όπως υποστηρίζουν ή όχι, όπως διατείνεται η διοίκηση του ομίλου, θα φανεί συν τω χρόνω.\nΌμως, σε αυτό το διάστημα έχουν αλλάξει χέρια περίπου 550 χιλιάδες μετοχές σε πολύ προσεγμένες τιμές και πάντα σε υποαπόδοση με τον Γενικό Δείκτη. Το σύνολο των εισηγμένων μετοχών είναι 71,082 εκατομμύρια και στην περίπτωση που ο... συλλέκτης λειτουργεί για λογαριασμό της Lafarge (ή άλλου χαρτοφυλακίου) τότε μπορεί να υπάρχει ενδιαφέρον.\nΤηρουμένων των αναλογιών, οι ίδιοι κύκλοι θεωρούν πονηρή και την πορεία της μετοχής του Αστέρα (ο όμιλος της Εθνικής ελέγχει εμφανώς το 85,35% του Μ.Κ.) και δευτερευόντως της Εμπορικής, όπου η Credit Agricole έχει το 72,55% και το 5% η SACAM Intr.\nΑλήθεια, μετά τις τελευταίες ανακοινώσεις για το… πρόγραμμα μετοχοποιήσεων ούτε φωνή ούτε ακρόαση από το μέτωπο της ΕΥΑΘ και τον δραστήριο όμιλο των Γάλλων της SUEZ.


Κικίλιας: «Οι πολίτες όμηροι των "γνωστών – αγνώστων" μπαχαλάκηδων» - Politis Online\nΚικίλιας: «Οι πολίτες όμηροι των «γνωστών – αγνώστων» μπαχαλάκηδων»\nΚικίλιας: «Οι πολίτες όμηροι των "γνωστών – αγνώστων" μπαχαλάκηδων»\nΣφοδρή επίθεση στην κυβέρνηση εξαπέλυσε ο εκπρόσωπος της Ν.Δ. Βασίλης Κικίλιας με αφορμή τον εμπρησμό των τριών τρόλεϊ στην Πατησίων, λέγοντας ότι λόγω της ανεπάρκειάς της «οι γνωστοί άγνωστοι μπαχαλάκηδες εξακολουθούν να αλωνίζουν στο κέντρο της Αθήνας», κρατώντας ομήρους τους πολίτες.\nΕπιπλέον ανέφερε ότι η καρδιά της πρωτεύουσας εξακολουθεί να βρίσκεται σε ένα καθεστώς αποκλεισμού, με πολίτες οι οποίοι αισθάνονται καθημερινά ότι κινδυνεύει η σωματική τους ασφάλεια, καθώς και οι περιουσίες τους. Σύμφωνα με τον εκπρόσωπο της ΝΔ, τα ζητήματα νόμου και τάξης είναι προτεραιότητα για τη Νέα Δημοκρατία και πρόσθεσε ότι «δεν υπάρχει ελευθερία, εάν δεν υπάρχει ασφάλεια των πολιτών. Και αυτήν δεν μπορεί να την εγγυηθεί η κυβέρνηση ΣΥΡΙΖΑ – ΑΝΕΛ. Οι ιδεοληψίες τους, όπως έχει αποδειχθεί επί δύο χρόνια, είναι πιο σημαντικές από την ασφάλεια των συμπολιτών μας».\nΚαταλήγοντας ο κ. Κικίλιας επισήμανε ότι «ο νόμος και η τάξη θα επιστρέψουν και στο κέντρο της Αθήνας, αλλά και σε ολόκληρη τη χώρα, με κυβέρνηση της Νέας Δημοκρατίας» και υπογράμμισε ότι αυτό αποτελεί απόλυτη δέσμευση του προέδρου της Κυριάκου Μητσοτάκη.\nΚανονικά τα δρομολόγια του ΟΑΣΘ- Πληρώθηκαν οι εργαζόμενοι


Νέα από το Λυκόστομο Αριδαίας: Κουρμπάνι σήμερα στο Λυκόστομο\nΚουρμπάνι σήμερα στο Λυκόστομο\nΣήμερα του Αγίου Αθανασίου στο Λυκόστομο λαμβάνει χώρα το έθιμο με το όνομα "Κουρμπάνι".\nΤι είναι όμως το Κουρμπάνι, το οποίο γιορτάζεται κατά βάση στις περιοχές της Βόρειας Ελλάδας. Η λέξη, προέρχεται από την τούρκικη KURBAN που σημαίνει θύμα. Μάλιστα στην εκκλησιαστική ζωή, έχει μείνει ως ζωοθυσία το Κουρμπάνι. Οι πιστοί, έιτε με χρηματικό αντίτιμο αγοράζουν ένα ζώο , συνήθως αρνί, είτε το προσφέρουν σαν τάμα στην εκκλησία. Αφού μαγειρευτεί, τότε ο ιερέας το ευλογεί και το μοιράζει σε όλους τους πιστούς. Η τελετή αυτή γίνεται από αρχαιοτάτων χρόνων και μπόρεσε να επιβιώσει με το πέρασμα του χρόνου παρά τις αντίξοες συνθήκες. Πολλοί επιφανείς θρησκευτικοί ηγέτες θέλησαν να το απαγορεύσουν λόγω της αιματηρής του μορφής, ωστόσο η λαική απήχηση του εθίμου το κράτησε ζωντανό και η Εκκλησία πλεόν το αναγνωρίζει ως μορφή κοινής εστίασης, πράξη που συνέβαινε στις πρώτες χριστιανικές εκκλησίες. Έτσι, το κουρμπάνι, το οποίο "επισημοποιήθηκε" στην τουρκοκρατία, εξού και η τούρκικη ονομασία, γιορτάζεται στις 18 Ιανουαρίου με σκοπό την εξασφάλιση των αγαθών μεταξύ των ανθρώπων, αλλά κατά βάση την εξασφάλιση της συλλογικότητας και της αδερφικότητας μεταξύ των συγχωριανών.\n20 χρόνια από τα Ίμια\nΦούστανη-Λυκόστομο = 2-2\nΣτους δρόμους οι αγρότες της Αλμωπίας!\nΛυκόστομο-Γαρέφι 1-3 live ενημέρωση ( ΤΕΛΙΚΟ )\nETHΣΙΟΣ ΧΟΡΟΣ Π.Σ. ΣΩΣΑΝΔΡΑΣ.\n'Ετοιμοι για το ντέρμπι\nΕΠΟΜΕΝΟ ΠΑΙΧΝΙΔΙ ΜΑΥΡΗΣ ΘΥΕΛΛΑΣ\nΒορεινό-Λυκόστομο = 0-4\nΚοπή Βασιλόπιτας Μ.Σ. Λυκοστόμου "Λυκόφως"\nΛυκόστομο-Ριζάρι = 1-0\nΛυκόστομο-Κερασιά = 4-0\nΑύριο στις 15:00 η αναμέτρηση με την Κερασιά


YouTube: νέο “on the rise” χαρακτηριστικό στο trending - Social Media Life!\nΗμ/νία: 12 Ιανουαρίου 2017 | by Δημήτρης Θωμαδάκης\nΤο trending section στο YouTube εμφανίζει τα πιο δημοφιλή τελευταία βίντεο για την εκάστοτε χώρα. Μία ανάρτηση στο blog του δημοφιλούς δικτύου, μας ενημερώνει ότι ένα νέο χαρακτηριστικό προστίθεται εκεί, που όμως προς το παρόν είναι διαθέσιμο μόνο στην Αμερική.\nΠρόκειται για το “on the rise” που θα περιλαμβάνει 4 διαφορετικούς Youtubers κάθε εβδομάδα, με τουλάχιστον 1.000 συνδρομητές ο καθένας. Αυτοί θα είναι 2 μουσικοί και 2 δημιουργοί γενικού περιεχομένου, οι οποίοι μάλιστα θα ειδοποιούνται όταν μπαίνουν σε αυτή τη λίστα. Λόγω του μεγάλου αριθμού δημιουργών με πολλούς συνδρομητές, οι υποψήφιοι θα επιλέγονται βάσει και άλλων κριτηρίων. Σε αυτά περιλαμβάνονται ο ρυθμός εγγραφής νέων συνδρομητών, τα views και ο χρόνος που περνάει κάθε χρήστης βλέποντας τα βίντεο του δημιουργού.\nΕτικέτες: on the rise, trending, YouTube